Macau Scam: Polis tak siasat kes pengubahan wang haram melalui telefon

BANGI, 5 Syaaban 1443H, Selasa – Polis Diraja Malaysia (PDRM) mengingatkan orang ramai supaya berwaspada dengan kes penipuan Macau Scam yang menggunakan alasan siasatan pengubahan wang haram.

Pengarah Jabatan Siasatan Jenayah Komersial (JSJK) Bukit Aman, Datuk Kamarudin Md Din berkata, melalui siasatan yang dijalankan mendapati, antara modus operandi sering digunakan sindiket penipuan adalah dakwaan penglibatan mangsa dalam siasatan pengubahan wang haram.

Katanya, berdasarkan rekod bagi tahun 2021, sejumlah 1,585 kes disiasat membabitkan kes penipuan Macau Scam, manakala 557 kes dicatatkan sehingga Februari tahun ini.

“Suka diingatkan, siasatan berkait kes jenayah pengubahan wang haram yang dijalankan oleh pihak polis adalah dikendalikan oleh Bahagian Siasatan Pengubahan Wang Haram, Jabatan Siasatan Jenayah Komersil Bukit Aman.

“Pihak polis tidak akan menjalankan siasatan melalui panggilan telefon semata-mata,” katanya dalam kenyataan, hari ini.

Kamarudin berkata, saksi berkaitan akan dikehendaki untuk hadir di Pejabat Bahagian Siasatan Pengubahan Wang Haram atau mana-mana balai polis berhampiran untuk tujuan siasatan.

Malah, beliau berkata, pihak polis juga tidak akan sewenang-wenangnya membekukan atau menyita bank milik mana-mana individu.

“Tindakan tersebut hanya akan dilakukan setelah siasatan yang dijalankan menemui bukti dan keterangan yang benar-benar mencukupi.

“Sebagai langkah pencegahan, orang ramai yang menerima panggilan yang meragukan adalah dinasihatkan untuk segera membuat semakan dengan pihak polis bagi mengelak dari menjadi mangsa penipuan,” katanya.

Sebarang nasihat atau maklumat lanjut, orang ramai boleh menghubungi CCID Scam Response Center di talian 03-26101559 atau 03-26101599.


COVID-19 di Johor terkawal

JOHOR BAHRU, 1 Rabiulakhir 1442H, Selasa – Situasi COVID-19 di seluruh Johor masih terkawal walaupun wujud kluster-kluster baharu kebelakangan ini, dengan terbaharu Kluster Jeri yang melibatkan daerah Kota Tinggi, Mersing dan Muar, kata Pengerusi Jawatankuasa Kesihatan dan Alam Sekitar Johor, R.Vidyananthan.

Beliau berkata, peningkatan kes yang dilaporkan khususnya di Kota Tinggi adalah ekoran daripada pencarian kes secara aktif dan aktiviti survelan yang dipertingkatkan oleh pihak Jabatan Kesihatan Johor dalam mengekang penularan pandemik tersebut.

“Sehingga 16 November, jumlah kluster yang aktif di Johor kekal lima kluster iaitu Kluster Jeri, Meldrum, Bayu, Kempas dan Padang,” katanya menerusi satu kenyataan, hari ini.

R.Vidyananthan berkata, Kerajaan Negeri Johor merakamkan ucapan tahniah kepada semua anggota barisan hadapan, yang terlibat dalam penugasan sepanjang pelaksanaan Perintah Kawalan Pergerakan Diperketatkan (PKPD) di Institut Latihan Kementerian Kesihatan Malaysia (ILKKM) Johor Bahru, di Kempas, di sini.

“Pada 16 November, PKPD di ILKKM Johor Bahru telah ditamatkan secara rasminya setelah 14 hari dilaksanakan di kawasan tersebut.

“Kerajaan Negeri Johor ingin merakamkan setinggi-tinggi ucapan tahniah kepada semua anggota barisan hadapan daripada pelbagai agensi yang bertungkus-lumus bertugas sepanjang perlaksanaan PKPD di institut tersebut,” katanya. – Bernama


Vaksinasi ‘walk-in’ untuk remaja seluruh negara mulai Khamis

PUTRAJAYA, 14 Safar 1443H, Selasa – Vaksinasi COVID-19 secara walk-in untuk remaja akan bermula pada hari Khamis (23 September) di 156 Pusat Pemberian Vaksin (PPV) terpilih di seluruh negara.

Timbalan Menteri Kesihatan, Datuk Dr Noor Azmi Ghazali memberitahu, kaedah walk-in akan dilakukan mengikut jadual yang dikeluarkan oleh pihak sekolah.

“Jawatankuasa Badan Bertindak Imunisasi COVID-19 Remaja (CITF-A) telah mengenal pasti 156 PPV awam dan integrasi di seluruh negara bagi tempoh peralihan ini bertujuan meningkatkan kapasiti pemberian vaksinasi Program Imunisasi COVID-19 Kebangsaan (PICK) Remaja secara ‘walk-in’.

“Proses walk-in untuk remaja akan dilaksanakan berdasarkan lokasi sekolah yang terletak paling dekat dengan PPV yang telah dikenal pasti untuk program ini.

“Ia akan dijalankan mengikut jadual yang ditetapkan oleh sekolah dan dikeluarkan kepada pelajar dan ibu bapa yang terlibat,” katanya.

Beliau memberitahu, pemberian vaksin itu melibatkan semua kategori remaja termasuk yang tidak bersekolah.

“Bagi remaja yang tidak bersekolah, mereka dibenarkan untuk ‘walk-in’ di mana-mana 156 PPV berdekatan dengan kediaman,” katanya.

Namun, jika kuota vaksin di PPV habis untuk hari itu, mereka akan diberi janji temu di tempat yang sama pada hari berikutnya atau di klinik kesihatan swasta yang berdekatan, kata Dr Noor Azmi, yang merupakan Pengerusi CITF-A.

Sementara itu, bagi remaja yang telah mendapat tarikh vaksinasi di PPV sekolah, beliau berkata, kumpulan pelajar ini perlu mengekalkan janji temu sedia ada dan tidak dibenarkan ‘walk-in’ ke PPV awam atau integrasi.


KPM perlu kaji semula silibus, elak generasi ‘buta matematik’

BANGI, 14 Zulhijjah 1444H, Isnin – Kementerian Pendidikan Malaysia (KPM) perlu mengkaji semula silibus pembelajaran bagi membantu pelajar yang lemah dalam mata pelajaran Matematik.

Pengumuman keputusan Sijil Pelajaran Malaysia (SPM) 2022 menunjukkan purata sebanyak 24.3 peratus pelajar yang gagal di dalam subjek tersebut.

Pensyarah Sekolah Pendidikan, Fakulti Sains Sosial dan Kemanusiaan UTM, Prof Madya Dr Abdul Halim Abdullah berkata, sebahagian pelajar SPM 2022 dipilih sebagai sampel dalam Laporan Kajian Pendidikan Sains dan Matematik Antarabangsa (TIMSS).

Beliau berkata, sekiranya dilihat purata markah diperoleh pelajar dalam TIMSS 2019 iaitu 461, pelajar Malaysia masih belum mencapai kemahiran mengaplikasikan pengetahuan matematik asas.

Bagaimanapun, katanya, kajian korelasi hubungan antara keputusan TIMSS 2019 dengan keputusan Matematik SPM 2022 belum dikaji dengan lebih lanjut.

“Perbezaan ketara antara laporan SPM 2022 dengan laporan TIMSS 2019 ialah dari aspek sejauh mana komprehensif data dilaporkan.

“Barangkali ada beranggapan, SPM mempunyai banyak mata pelajaran sekiranya dianalisis secara menyeluruh sedangkan TIMSS hanya membabitkan dua mata pelajaran sahaja iaitu Matematik dan Sains.

“Disebabkan itu, banyak faktor lain turut boleh dikaji bersama. Berdasarkan jawapan pelajar dalam kertas Matematik SPM 2022, banyak perkara boleh diterokai,” katanya menulis di Berita Harian.

Mengulas lanjut, beliau mengatakan bahawa aspek demografi pelajar adalah antara perkara yang boleh dikaji untuk mengenalpasti lokasi sekolah dengan pencapaian tidak memuaskan bagi subjek matematik.

Beliau juga berkata, tahap Kemahiran Berfikir Aras Tinggi (KBAT) pelajar turut boleh dilihat dengan lebih mendalam untuk melihat tahap dan kemampuan sebenar pelajar.

KPM juga mempunyai penganalisis data untuk mengumpul, menganalisis dan mentafsir data bagi mendapatkan cerapan maklumat pelajar, tambah beliau.

“Mereka menggunakan teknik analisis statistik dan alat analisis data untuk mengenal pasti pola, aliran dan hubungan dalam data,” katanya.

Selanjutnya, berdasarkan data dan laporan, pakar strategi pula berperanan menyampaikan pengetahuan dan kepakaran mereka dalam merekabentuk, membangun dan melaksanakan strategi berkesan dalam konteks tertentu.

“Berbanding kajian pentaksiran TIMSS membabitkan persampelan berstrata, peperiksaan SPM sebaliknya membabitkan pentaksiran keseluruhan pelajar.

“Sehubungan itu, data dan maklumat diperoleh daripada kertas peperiksaan SPM khususnya Matematik perlu dimanfaatkan bagi tujuan melihat kelompongan dan kelemahan perlu diperbaiki serta ditambah baik secara berterusan,” katanya.


Penceroboh tanah haram di Pahang kebal undang-undang?

BANGI, 12 Rabiulakhir 1442H, Sabtu – Penerokaan  tanah dan hutan secara haram di  Pahang, seolah-olah menggambarkan penceroboh kebal daripada tindakan undang-undang.

Sebagai aset bernilai di Pahang, tanah serta hutan di negeri terbesar Semenanjung itu sepatutnya dijaga dan dikawal selia sebaik mungkin demi memelihara kelestarian alam, termasuk hasil bumi.

Mengutuk sekeras-kerasnya tindakan pihak tidak bertanggungjawab, Ikatan Muslimin Malaysia  (ISMA) Temerloh – gerakan yang memperjuang isu-isu rakyat  – mendesak pihak berkuasa membongkar lagi sekiranya terdapat siri-siri pencerobohan lain yang masih ‘tersembunyi’.

Yang Dipertuanya, Ustaz Ahmad Zaharuddin Mohd Alias berkata,  kegiatan penerokaan haram jelas sekali melanggar undang-undang, apatah lagi mereka menjarah alam semula jadi sehingga merugikan hasil negeri.

“Tanah dan hutan adalah aset yang tidak ternilai terutamanya di negeri Pahang yang merupakan negeri terbesar di Semenanjung.

“Pencerobohan hutan secara berleluasa ini telah mengakibatkan kemusnahan hutan, merosakkan kawasan tadahan hujan dan hidupan liarnya semakin lama semakin terancam,” katanya dalam kenyataan, hari ini.

Serentak itu, ISMA Temerloh menuntut pihak berkuasa dan agensi penguatkuasaan berkaitan bertindak terhadap pihak penceroboh tanpa mengira kedudukan, pangkat, politik serta bangsa.

“Ini kerana kedaulatan setiap inci tanah di negeri Pahang ini perlu terus dipertahankan daripada sikap tidak bertanggungjawab mana-mana pihak yang menceroboh serta mengaut keuntungan secara haram,” katanya.

Sebelum ini, media melaporkan lebih 4,400 hektar tanah kerajaan di Raub diteroka secara haram – bagi tujuan penanaman durian Musang King – selama lebih 40 tahun tanpa sebarang tindakan daripada pihak berkuasa.

Tidak lama kemudian, kegiatan haram sama turut terbongkar di kawasan Hutan Simpan Lesong, Rompin seluas 18 hektar.

Baru-baru ini, kes perlombongan emas secara haram pula dilaporkan di kawasan Hutan Simpan Ulu Jelai, Kuala Lipis.

Minggu lalu, PEMBELA – NGO yang lantang menyuarakan isu pencerobohan tanah – menyerahkan memorandum bantahan rakyat di pejabat Menteri Besar, Wisma Sri Pahang.

Sebelum ini, PEMBELA juga telah menghantar memorandum yang sama ke pejabat Jabatan Perhutanan Negeri Pahang dan Suruhanjaya Pencegahan Rasuah Malaysia (SPRM) Pahang dan Putrajaya.


KPDN siasat jualan air minuman Si Hulk

KUALA TERENGGANU, 18 Muharram 1445H, Sabtu – Kementerian Perdagangan Dalam Negeri dan Kos Sara Hidup (KPDN) akan menyiasat aktiviti jualan secara dalam talian minuman kesihatan jenama Si Hulk yang mendakwa boleh mengubati pelbagai jenis penyakit.

Timbalan Menterinya, Fuziah Salleh berkata, siasatan akan dijalankan mengikut Akta Perihal Dagangan 2011 bagi membendung sebarang bentuk pengiklanan produk kesihatan yang tidak sah dan tidak diperakui.

Justeru, beliau meminta orang ramai yang mempunyai maklumat berkaitan produk Si Hulk melaporkan kepada KPDN bagi membolehkan siasatan atau tindakan diambil.

“Setakat ini kita belum menerima aduan berkaitan produk minuman itu, tetapi saya akan minta siasatan dilakukan bagi membanteras aktiviti jualan produk yang tidak menepati peraturan,” katanya selepas merasmikan program Jelajah Jualan Rahmah di Kuala Ibai di sini hari ini.

Fuziah berkata, sesebuah syarikat yang ingin memasarkan produk dan mempromosikan kebaikan produk dari segi kesihatan perlu mengemukakan bukti saintifik atau kajian yang diluluskan Kementerian Kesihatan (KKM).

“Apabila nak pasarkan produk perlu daftar syarikat dan jika produk itu mendakwa atau menjanjikan sesuatu perlu kepada kajian saintifik atau kelulusan KKM,” katanya.

Julai lepas, media melaporkan penutupan aktiviti perniagaan melibatkan kilang air minuman yang dipasarkan kumpulan ajaran sesat Si Hulk di Johor Bahru susulan penarikan sijil halal dan gagal mematuhi piawaian ditetapkan Jabatan Hal Ehwal Agama Islam Negeri Johor.

Minuman berkenaan didapati mengeksploitasi elemen agama secara berlebihan bagi menarik minat pembeli.

Bagaimanapun, produk tersebut didapati masih berleluasa dijual secara dalam talian di pelbagai platform termasuk Shopee.- Bernama


Ketua Junta Sudan nafi tentera boleh tanding pilihan raya 2023

KHARTOUM, 1 Jamadilawal 1443H, Isnin – Ketua Junta Sudan, Jeneral Abdel Fattah al-Burhan menafikan bahawa anggota tentera dalam pentadbiran peralihan boleh bertanding untuk pilihan raya negara itu pada Julai 2023.

Dalam satu kenyataan yang dikeluarkan semalam, pejabat Burhan memberikan jaminan bahawa komponen tentera dan anggota separa tentera tidak akan mengambil bahagian dalam pilihan raya akan datang.

“Presiden Majlis Berdaulat menafikan apa yang dilaporkan Agence France-Presse mengenai penyertaan tentera dalam pilihan raya akan datang,” kata kenyataan itu.

Pada hari Sabtu, Burhan dalam temu bual dengan AFP berkata, bahawa perjanjian damai 2020 dengan kumpulan pemberontak ‘memberikan hak kepada beberapa daripada mereka dalam tempoh peralihan untuk menjadi sebahagian daripada kerajaan selepas peralihan.’

Bagaimanapun, Burhan memaksudkan bahawa hanya bekas kumpulan pemberontak yang menandatangani perjanjian damai pada 2020 boleh menjadi calon dalam pilihan raya yang akan datang.

Burhan telah mengetuai pengambilalihan tentera pada akhir Oktober, membatalkan kerjasama dengan parti politik awam.

Beliau membubarkan kerajaan peralihan negara pada 25 Oktober dan menangkap pemimpin awam.

Bagaimanapun, beliau meletakkan semula Abdalla Hamdok sebagai Perdana Menteri berikutan kutukan antarabangsa dan bantahan besar-besaran.

Rampasan kuasa itu juga mendapat kecaman antarabangsa selepas penahanan berpuluh-puluh pegawai utama dan tindakan keras terhadap penunjuk perasaan.

Sekurang-kurangnya 44 orang terbunuh semasa demonstrasi, kebanyakannya akibat ditembak pasukan keselamatan. – Agensi


Bagaimana mencintai Rasulullah?

1. SEMPENA hari kelahiran junjungan besar Nabi Muhammad ﷺ, mari zahirkan bukti kecintaan kita terhadap Rasulullah secara praktikal.

2. Sebahagian ulama meletakkan beberapa panduan dalam menzahirkan kecintaan kepada Rasulullah ﷺ antaranya seperti:

(a) Mentaati segala perintah Allah dan rasul
Menurut al-Imam Ibn al-Qayyim, para salafussoleh terdahulu, sekiranya mereka mengetahui Baginda Nabi memerintahkan atau melarang sesuatu, maka mereka tidak akan bertanya atau mempersoalkan. Mereka mentaatinya secara mutlak.

(b) Menghidupkan sunnah Rasulullah
Rasulullah pernah berpesan kepada para sahabat, bahawa akan tiba satu masa, mereka yang berpegang teguh dengan agama Islam ini dengan menghidupkan sunnah Rasulululah, berada dalam keadaan yang sukar sehingga mereka disifatkan sebagai menggenggam bara api. Sabda Rasulullah:

يَأْتِي عَلَى النَّاسِ زَمَانٌ الصَّابِرُ فِيهِمْ عَلَى دِينِهِ كَالْقَابِضِ عَلَى الْجَمْرِ

“Akan datang satu zaman, mereka yang bersabar (dalam berpegang kepada Agama) adalah seumpama mereka yang menggenggam bara api.” (HR al-Tirmizi)

(c) Mempertahankan sunnah Rasulullah
Jadilah seperti para sahabat yang menghidupakan Sunnah Rasulullah dalam setiap perkara. Saidina Abdullah bin Umar dikatakan antara sahabat yang sangat kuat mengikuti setiap perbuatan Rasulullah sekalipun tidak di suruh.

(d) Memperbanyakkan berselawat ke atas nabi
Secara zahirnya, mereka yang benar-benar mencintai Rasulullah tidak pernah jemu untuk membacakan selawat ke atas Rasulullah. Mereka yang banyak berselawat akan dekat dengan Rasulullah di hari kiamat kelak.

Semoga Allah membimbing kita.

Dr Ahmad Sanusi Azmi


Dos penggalak tak bantu kawal penularan varian Delta

BANGI, 17 Muharram 1443H, Khamis – Pemberian dos penggalak (booster) kepada individu yang telah lengkap divaksin, tidak akan membantu mengawal penularan varian Delta.

Bagaimanapun, penularan varian Delta dapat dikawal dengan memberikan vaksin COVID-19 kepada mereka yang belum menerima vaksinasi itu, kata Ketua Pengarah Kesihatan, Tan Sri Dr Noor Hisham Abdullah.

“Kita mesti meningkatkan liputan vaksin dalam negara terlebih dahulu sebelum mempertimbangkan dos penggalak.

“Tiada siapa yang selamat sehingga semua orang selamat,” katanya dalam satu kenyataan di Facebook.

Sebelum ini, Pertubuhan Kesihatan Sedunia (WHO) menggesa supaya pemberian dos penggalak vaksin COVID-19 ditangguhkan, bagi memastikan bekalan dapat diberikan ke negara yang tidak mempunyai akses imunisasi.

WHO meminta kebanyakan negara kaya menangguhkan dahulu pemberian dos ketiga sehingga akhir September, untuk membolehkan sekurang-kurangnya 10 peratus populasi global mendapat vaksin.

Setakat semalam, sejumlah 59.1 peratus populasi dewasa di Malaysia sudah lengkap dua dos vaksin COVID-19.

Secara keseluruhan, jumlah kumulatif dos pertama adalah 18,792,979 orang (80.3 peratus) dan 13,842,928 individu lengkap dua dos.


Russia buka koridor kemanusiaan bermula Isnin

MOSCOW, 18 Syaaban 1443H, Isnin – Kementerian Pertahanan Russia pada Ahad mengumumkan pembukaan koridor bantuan kemanusiaan dari bandar Mariupol bermula Isnin, lapor Agensi Anadolu (AA).

Pengarah Pusat Pengurusan Pertahanan Russia, Kolonel-Jeneral Mikhail Mizintsev berkata koridor berkenaan mula dibuka pada 10 pagi waktu Moscow (0700gmt) dari bandar Mariupol ke timur dan barat.

Mizintsev menyeru pihak berkaitan mematuhi gencatan senjata bermula 9.30 pagi waktu tempatan.

Menurut Pertubuhan Bangsa-Bangsa Bersatu (PBB), sekurang-kurangnya 902 orang awam telah terbunuh dan sekitar 1,459 cedera sejak Russia melancarkan operasi ketenteraan di Ukraine pada 24 Februari.

Angka sebenar dikhuatiri lebih tinggi.

Lebih 3.38 juta rakyatnya telah melarikan diri sejak krisis tercetus, dengan lebih dua juta pelarian mencari perlindungan di Poland, hampir 530,000 ke Romania dan lebih 362,000 di Moldova. – Bernama


Keluar mengundi rendah membantu kemenangan besar BN

TAHNIAH UMNO (BN)! seperti yang dijangka, jika peratusan yang keluar mengundi rendah, kemenangan akan berpihak kepada BN.

Peratusan keluar mengundi rendah dalam kalangan masyarakat Cina, turut membantu. Budaya politik Cina terkenal dengan ‘kiasi’ (takut mati) kepada jangkitan COVID-19, mengatasi kiasu (takut kalah) dalam kalangan masyarakat Cina, menyebabkan ramai yang tidak turun mengundi. Ini juga turut membantu kepada kejayaan BN.

Justeru, MCA (2) dan MIC (1) janganlah terlalu bangga dengan kemenangannya kerana undi kemenangannya datang daripada majoriti pengundi Melayu. Berterima kasihlah kepada mereka.

Beruntunglah kamu, kerana kerusi yang dimenangi dengan jawatan exco yang akan diberikan, yang pastinya tidak mencerminkan kemenangan sebenar berbanding jumlah kerusi yang dimenangi. Tetapi atas semangat perpaduan, tetap diberikan. Jangan terlalu lantang memperjuangkan UEC.

Janganlah jadikan tiga kerusi ini menjadikan kamu bongkak untuk menuntut lebih banyak kerusi di kawasan majoriti Melayu.

Apapun jangan terlalu bangga, bongkak dan sombong dengan kemenangan PRN Melaka ini.

PRN Melaka tidak boleh dijadikan tanda aras kepada negeri-negeri lain kerana budaya politiknya agak sedikit berbeza.

Jika BN mahu merampas beberapa negeri yang kuasai PH dalam PRU15 akan datang seperti, Selangor (termasuk Pulau Pinang), hidupkan dan mantapkan segera Muafakat Nasional (MN), begitu juga dengan PPBM. Jika jurang perpecahan dapat dielakkan, pastikan negeri-negeri di bawah PH akan dapat dirampas dalam PRU15 nanti.

PN pula perlu melakukan muhasabah diri, jangan buli rakan sepakatan. Dalam PRN Melaka, memberikan kerusi kepada PAS di kawasan campuran, adalah strategi yang tidak kena. PAS sepatut bertanding di kawasan yang lebih ramai majoriti Melayunya. PAS masih sukar untuk mendapat lebih pengaruh di kawasan campuran yang agak besar.

Kesimpulan sementara yang boleh dibuat hasil PRN Melaka ini adalah

1. Perkasakan MN segera untuk kemenangan seterusnya dalam PRU15, mungkin ia agak sukar untuk berlaku di Terengganu dan Kelantan, tetapi di negeri-negeri lain ia mesti dilakukan. Tidak mustahil negeri-negeri bawah PH turut boleh dirampas.

2. Bertanding secara solo, bukanlah strategi terbaik untuk UMNO (BN), kerana Melaka tidak boleh dijadikan tanda aras, meskipun BN mencapai kemenangan besar.

3. Mengadakan pilihan raya dalam musim COVID-19 memberikan kredit kepada parti-parti politik Melayu disebabkan oleh budaya kiasi (takut mati) kepada penyakit berjangkit COVID-19, masih lagi mencengkam dalam masyarakat Cina mengatasi budaya kiasu.

4. Elok segerakan PRU15 kerana kredit masih berpihak kepada BN (MN). Jika PH mahu putuskan persefahaman yang telah dipersetujui, ini masa yang terbaik untuk menyambutnya, dan adakan PRU15 segera

5. Buang jauh-jauh sifat bangga, ego, bongkak, sombong dan abang besar, kerana pasti merosakkan muafakat dan kerjasama.

6. Jangan berikan kerusi majoriti besar Melayu kepada parti-parti seperti MCA, MIC dan Gerakan, kerana ia pasti akan merugikan. Biar mereka berentap di kawasan yang sepatutnya.

7. Kemenangan PRN Melaka, tidak mustahil boleh diulangi dalam PRN Sarawak tidak lama lagi. Gabungan BN-GPS-PN mampu meraih kemenangan besar jika disegerakan dengan mematuhi SOP COVID-19 ketika pilihan raya.

Prof Dr Ridhuan Tee Abdullah


Gempa bumi 7.0 magnitud gegar Laut Bali

JAKARTA, 12 Safar 1445H, Selasa – Gempa bumi kuat berukuran 7.0 magnitud melanda berhampiran pulau peranginan Indonesia di Bali pada Selasa, menurut Pusat Seismologi Eropah-Mediteranian (EMSC).

EMSC memaklumkan, pusat gempa direkodkan 203 kilometer (km) di utara Mataram, Indonesia dengan kedalaman pada 516km di bawah permukaan bumi.

Kajian Geologi Amerika Syarikat (USGS) merekodkan ukuran kekuatan gegaran pada 7.1 magnitud.

Sistem Amaran Tsunami AS berkata, tiada ancaman tsunami akibat gempa bumi yang melanda jauh di bawah dasar laut itu.

Setakat ini, tiada laporan segera mengenai kerosakan atau kemalangan jiwa, walaupun beberapa akaun pengguna di platform X – sebelum ini dikenali Twitter – menyiarkan video gegaran yang dirasai.

Pada November, gempa bumi berukuran 5.6 magnitud melanda wilayah Jawa Barat di Indonesia, sehingga mengakibatkan kehilangan tragis lebih 300 nyawa dan ribuan yang lain cedera. – Agensi


IPD Shah Alam terima 9,938 laporan berkaitan banjir

SHAH ALAM, 21 Jamadilawal 1443H, Ahad – Ibu Pejabat Polis Daerah (IPD) Shah Alam menerima 9,938 laporan berkaitan banjir membabitkan kawasan di bawah pentadbirannya setakat jam 8 malam tadi.

Jumlah berkenaan membabitkan mangsa banjir yang membuat laporan bagi memaklumkan kerosakan harta benda seperti peralatan rumah, kerosakan kereta ditenggelami air dan terkandas banjir menyebabkan tidak dapat hadir kerja.

Ketua Polis Daerah Shah Alam, Asisten Komisioner Baharudin Mat Taib berkata, setakat ini keadaan di Shah Alam terutama pekan Sri Muda Seksyen 25 bertambah baik berikutan cuaca terik dan keadaan jalan raya lancar dan boleh dilalui sepenuhnya kepada semua jenis kenderaan.

“Kebanyakan warga Pekan Sri Muda dan lain-lain kawasan yang terjejas dengan banjir sedang melaksanakan kerja pembersihan di kawasan rumah masing-masing,” katanya dalam satu kenyataan, hari ini.

Baharudin berkata, sebagai tanda tanggungjawab dan prihatin kepada masyarakat setempat, kira-kira 49 Pegawai Kanan Polis (PKP) dan 290 Pegawai Rendah Polis (PRP) turun padang.

Mereka terlibat dengan gotong-royong di Masjid Taman Sri Muda, Sekolah Kebangsaan Sri Muda 2 dan dua kawasan lagi bagi melakukan operasi pembersihan pasca banjir.


Solidariti buat Palestin, IKIM tarik diri sertai Pesta Buku Frankfurt

BANGI, 2 Rabiulakhir 1445H, Selasa – Institut Kefahaman Islam Malaysia (IKIM) mengambil pendirian menarik diri daripada menyertai Pesta Buku Frankfurt (Frankfurter Buchmesse) 2023 yang dijadual berlangsung di Frankfurt, Jerman.

Ketua Pengarahnya, Datuk Prof Madya Dr Mohamed Azam Mohamed Adil berkata, keputusan ini diambil susulan tindakan penganjur yang menunjukkan sokongan secara terbuka terhadap Israel dan sikap yang pro-Israel.

“IKIM sentiasa mendokong pendirian kerajaan memberi solidariti kepada seluruh rakyat Palestin dan sentiasa menyatakan sokongan terhadap Palestin,” katanya dalam kenyataan, hari ini.

Semalam, Kementerian Pendidikan (KPM) dan Dewan Bahasa dan Pustaka (DBP) mengumumkan menarik diri daripada menyertai Pesta Buku Frankfurt 2023.

KPM dalam kenyataan menegaskan tidak akan sekali-kali berkompromi terhadap keganasan Israel di Palestin.

Ia jelas bertentangan dengan undang-undang antarabangsa dan hak asasi manusia.

Manakala, menurut DBP, pendirian menarik diri itu selaras dengan pegangan kerajaan Malaysia berkenaan konflik yang berlaku di Palestin.


Pengeluaran, pembekalan ayam perlu dipantau pastikan tiada pencatutan: Pakar ekonomi

KUALA LUMPUR, 16 Rabiulakhir 1445H, Selasa – Kerajaan perlu memantau dengan teliti keseluruhan sistem pengeluaran, pembekalan, pemborong dan peruncit untuk memastikan tiada sebarang masalah dan aktiviti pencatutan dalam pasaran berikutan penamatan subsidi ayam esok.

Profesor ekonomi di Sunway University Prof Yeah Kim Leng berkata, kerajaan boleh mempromosikan agro bazar, kedai Rahmah dan kedai runcit untuk menjamin tiada kekurangan bekalan dan harga sumber protein itu berpatutan kepada golongan berpendapatan rendah.

“Kenaikan harga adalah wajar, namun lebih sesuai jika kerajaan dapat menyediakan bantuan tunai kepada isi rumah berpendapatan rendah bagi mengurangkan kenaikan kos sara hidup.

“(Bagaimanapun) pemain industri telah memberikan komitmen bahawa bekalan ayam mencukupi dan kenaikan harga adalah wajar dan tidak terlalu drastik, itu khabar gembira,” katanya kepada Bernama

Yeah berkata, memastikan persaingan dan menggalakkan skala ekonomi yang lebih besar serta kecekapan dan produktiviti yang tinggi dalam kalangan pengeluar dan pembekal ialah kunci utama kepada harga ayam dan telur yang lebih murah.

Bagaimanapun, beliau berkata, memandangkan industri penternakan serta penawaran dan permintaan keseluruhan akan didorong oleh kuasa pasaran, pengguna harus menjangkakan harga pasaran berubah-ubah sama seperti barang dan perkhidmatan lain dalam ekonomi pasaran.

Beliau berkata, pengeluar akan terdorong untuk mengeluarkan produk lebih banyak sebagai tindak balas kepada harga yang lebih tinggi, dan peningkatan bekalan dan persaingan akan membantu menurunkan harga.

“Secara ringkas, subsidi kerajaan telah berperanan dalam menstabilkan harga. Dengan membenarkan harga disesuaikan secara bebas, firma ternakan akan dapat mengatasi turun naik biasa dalam kos input dan menyesuaikan harga pengeluaran dan jualan berdasarkan permintaan dan bekalan pasaran,” katanya.

Selain membebankan kerajaan dan pembayar cukai, Yeah berkata, subsidi yang berpanjangan pasti mengakibatkan ketidakcekapan industri, pengeluaran dan penggunaan yang lebih atau kurang, serta tingkah laku yang tidak diingini seperti penyorok dan penyeludup.

Semalam, Menteri Pertanian dan Keterjaminan Makanan, Datuk Seri Mohamad Sabu berkata, kerajaan bersetuju untuk menamatkan subsidi dan kawalan harga ayam bermula esok (1 November).

Mohamad berkata, kerajaan telah mengeluarkan subsidi keseluruhan sebanyak RM3.8 bilion bagi menampung kos ayam dan telur sejak Februari 2022.

Beliau berkata, rasional untuk penamatan subsidi secara pukal bagi ayam adalah untuk mengurangkan ketirisan subsidi yang turut dinikmati oleh warga asing dan golongan berpendapatan tinggi.

Mohamad berkata, penamatan subsidi ayam itu selepas mengambil kira situasi dan trend semasa bekalan serta harga ladang dan kos pengeluaran ayam telah mula stabil, yang menyumbang kepada harga pasaran semasa kini di bawah harga siling.

Dalam hal itu, beliau berkata, kerajaan akan memastikan harga jualan bagi ayam yang akan diapungkan itu terus berada pada kadar munasabah.

Sementara itu, Profesor Kehormat dari Fakulti Perniagaan dan Ekonomi Universiti Malaya, Prof Dr Mohd Nazari Ismail berpandangan langkah yang diambil kerajaan itu dilihat sesuatu yang perlu bagi mengurangkan beban kewangan yang ditanggung kerajaan ketika ini.

Mohd Nazari berkata, kerajaan terpaksa meminjam wang dan membayar bunga atas pinjaman itu bagi menanggung subsidi ayam yang akhirnya mengakibatkan rakyat terbeban. – Bernama


Waspada penularan COVID-19 menjelang Aidiladha

BANGI, 7 Zulhijjah 1443H, Khamis – Menteri Kesihatan, Khairy Jamaluddin mengingatkan rakyat Malaysia untuk terus berwaspada terhadap penularan COVID-19 menjelang sambutan Hari Raya Aidiladha minggu ini.

Beliau berkata, Hari Raya Aidilfitri lalu menyaksikan bilangan kes harian melonjak kepada 3,410 kes pada 12 Mei 2022.

Katanya, ini antara lain berpunca daripada peningkatan kadar pergerakan dalam kalangan masyarakat dan aktiviti perkumpulan ramai.

“Jadi, menjelang sambutan Hari Raya Aidiladha ini, teruskan berwaspada apabila pergi menziarahi ahli keluarga.

“Pakai facemask apabila di kawasan tertutup dan sesak, amalkan TRIIS. Lakukan self-test sebelum balik kampung,” katanya dalam kenyataan di Twitter, hari ini.

Terdahulu, Malaysia kembali mencatatkan kes baharu melebihi angka 3,000 iaitu sebanyak 3,561 kes setakat semalam.

Ia sekali gus menjadikan jumlah angka jangkitan COVID-19 di negara ini meningkat kepada 4,582,302 kes.

Kali terakhir Malaysia mencatatkan kes lebih 3,000 adalah pada 13 Mei lalu dengan 3,029 kes.


Kerajaan harap Arab Saudi benar tunai haji tahun ini

KUALA TERENGGANU, 3 Jamadilakhir 1443H, Khamis – Kerajaan berharap Arab Saudi membenarkan pelaksanaan ibadah haji oleh jemaah luar negara tahun ini, walaupun dunia berhadapan dengan ancaman varian baharu COVID-19, Omicron.

Menteri di Jabatan Perdana Menteri (Hal Ehwal Agama) Idris Ahmad berkata pihaknya akan mengadakan pertemuan dengan kerajaan Arab Saudi selewat-lewatnya Februari ini bagi membincangkan hal-hal berkaitan termasuk pengekalan kuota seramai 30,000 jemaah setiap tahun.

“Setakat pertemuan awal dengan kerajaan Arab Saudi Disember lepas, ibadah haji untuk tahun ini masih dibenarkan dan mereka pun tidak berhasrat untuk tutup.

“Kita harap soal COVID-19 tidak menjadi penyebab Arab Saudi sekat atau tutup kemasukan jemaah. Setakat ini, Arab Saudi hanya laksanakan semula penjarakan antara saf bagi mengawal jangkitan,” katanya pada Konvensyen Pendidikan Islam Terengganu 2021 di Taman Tamadun Islam yang turut dihadiri Menteri Besar Datuk Seri Dr Ahmad Samsuri Mokhtar di sini, hari ini.

Bagi musim Haji 1442 hijrah/2021, Arab Saudi mengehadkan ibadah haji hanya untuk rakyatnya dan golongan ekspatriat yang berada di negara itu susulan pandemik COVID-19 yang belum reda.

Dalam perkembangan lain, Idris berkata orang ramai digalakkan membuat laporan kepada Jabatan Kemajuan Islam Malaysia (JAKIM) dan jabatan agama negeri sekiranya terdapat aktiviti khurafat dan berunsur sesat yang bercanggah dengan ajaran Islam.

Ia susulan kemunculan individu dikenali sebagai ‘raja bomoh’ dan Puteri Zaleha yang mengadakan ritual menolak banjir di Dataran JPS di Teluk Intan, Perak yang tular dalam laman sosial baru-baru ini. – Bernama


Penganggur dipenjara kerana cekik leher, maki polis

PETALING JAYA, 30 Rabiulawal 1442H, Isnin – Gara-Gara mencekik leher dan mengeluarkan kata-kata kesat terhadap seorang anggota polis yang cuba menenangkannya selepas mengamuk serta memukul isteri dan anaknya, seorang penganggur dipenjara empat bulan oleh Mahkamah Majistret di sini hari ini.

Majistret Mohamed Ikhwan Mohd Nasir menjatuhkan hukuman itu selepas Ahmad Rosli Ahmad Kamsah, 49, mengaku bersalah terhadap kedua-dua pertuduhan.

Mohamed Ikhwan menjatuhkan hukuman penjara empat bulan bagi setiap pertuduhan namun memerintahkan tertuduh menjalani kedua-dua hukuman secara serentak mulai tarikh dia ditangkap iaitu pada 11 Nov lepas.

Mengikut pertuduhan pertama, Ahmad Rosli didakwa menggunakan kekerasan jenayah bagi menakutkan Koperal Mohamed Nor Fitri Zainurin dengan mencekik lehernya mengikut Seksyen 353 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan.

Bagi pertuduhan kedua, dia didakwa mengeluarkan kata-kata kesat berulang kali terhadap mangsa mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya, jika sabit kesalahan.

Ahmad Rosli didakwa melakukan kedua-dua kesalahan di sebuah rumah di Impian Baiduri di sini pada 5.05 petang 11 Nov lepas.

Berdasarkan fakta kes yang dibentangkan Timbalan Pendakwa Raya Hakim Amir Abdul Hamid, mangsa yang merupakan anggota polis dari bahagian peronda telah menerima maklumat terdapat satu kes seorang lelaki mengamuk yang memukul isteri serta anaknya dan sebaik tiba di lokasi kejadian, Mohamed Nor Fitri cuba menenangkan Ahmad Rosli namun tertuduh telah bertindak mengeluarkan kata-kata kesat selain mencekik mangsa sehingga cedera.

Ahmad Rosli yang tidak diwakili peguam merayu hukuman minimum atas alasan dia tidak bekerja dan menanggung isteri serta seorang anak.

Bagaimanapun, Hakim Amir memohon agar mahkamah mengenakan hukuman setimpal untuk memberi pengajaran kepada tertuduh.

“Pendakwaan memohon agar mahkamah mengambil kira kesukaran yang dihadapi pihak polis ketika menjalankan tugas dan tindakan tertuduh dianggap sebagai gangsterisme serta tidak bermoral,” katanya.

Sementara itu, di mahkamah berasingan, Ahmad Rosli menukar pengakuannya kepada tidak bersalah terhadap dua pertuduhan memukul isteri serta anak perempuannya di tempat dan tarikh sama mengikut Sesyen 323 Kanun Keseksaan dibaca bersama Seksyen 326A kanun sama yang membawa hukuman maksimum penjara dua tahun, jika sabit kesalahan.

Terdahulu, ketika prosiding sebelum tertuduh menukar pengakuannya, dia telah memohon maaf kepada isterinya sambil menangis.

Isterinya yang duduk di galeri awam kemudian mendekati Ahmad Rosli yang berada dalam kandang tertuduh dan dilihat turut menangis.

Difahamkan, tertuduh bertindak menukar pengakuan kepada tidak bersalah selepas berbincang dengan isterinya yang berhasrat menarik balik laporan polis berhubung kes itu.

Pendakwaan dikendalikan Timbalan Pendakwa Raya Zamriah Zarifah Aris.

Majistret Muhammad Iskandar Zainol kemudian menetapkan 19 Jan 2021 bagi sebutan semula kes itu. – Bernama


PRK DUN Jepak: Polis lulus 128 permit ceramah, kempen

KUCHING, 19 Rabiulakhir 1445H, Jumaat – Sejumlah 128 permit ceramah serta kempen untuk parti politik yang bertanding sempena Pilihan Raya Kecil (PRK) Dewan Undangan Negeri (DUN) Jepak telah mendapat kelulusan Polis Diraja Malaysia (PDRM), setakat semalam.

Pesuruhjaya Polis Sarawak, Datuk Mohd Azman Ahmad Sapri berkata, pihaknya hanya menerima lima laporan polis sepanjang tempoh berkempen PRK berkenaan.

“Hanya kes kecil sahaja iaitu melibatkan kehilangan bendera jadi tidak ada kes serius sepanjang tempoh (berkempen) berkenaan. PDRM ingin mengucapkan terima kasih kepada parti politik bertanding kerana tidak menimbulkan insiden yang mengganggu ketenteraman awam,” katanya dalam sidang media di Ibu Pejabat Polis Kontinjen (IPK) hari ini.

Mohd Azman berkata, bagi penugasan hari pengundian esok, seramai 624 petugas PDRM ditempatkan di kesemua 14 pusat mengundi manakala 595 petugas digerakkan bagi peringkat penjumlahan undi.

PRK DUN Jepak menyaksikan pertembungan tiga penjuru antara calon Gabungan Parti Sarawak (GPS) Iskandar Turkee, calon Parti Bumi Kenyalang (PBK) Stevenson Joseph Sumbang dan calon Parti Aspirasi Rakyat Sarawak (Aspirasi) Chieng Lea Phing.

PRK DUN Jepak yang berlangsung esok diadakan susulan kematian penyandang kerusi berkenaan Datuk Talib Zulpilip pada 15 September lepas.

DUN Jepak mempunyai 22,804 pemilih yang terdiri daripada 22,761 pengundi biasa dan 43 anggota polis. – Bernama


Turkiye had eksport tomato demi kestabilan pasaran domestik

ANKARA, 10 Safar 1444H, Rabu – Turkiye hari ini mengehadkan eksport tomato untuk mengekalkan kestabilan harga di pasaran domestik.

Langkah Kementerian Perdagangan yang telah dikuatkuasakan itu, menambah tomato (disediakan atau diawet dengan kaedah selain cuka atau asid asetik) dan pes tomato ke senarai ‘barangan tertakluk kepada pendaftaran’ untuk eksport.

Apabila pengeluaran tomato terganggu di Eropah tahun ini disebabkan peningkatan kos tenaga, eksport tomato Turkiye meningkat.

Wakil sektor memaklumkan bahawa dengan peningkatan permintaan eksport, harga tomato boleh meningkat kepada 50 lira Turki (RM12.34) sekilogram.

Kementerian itu berkata trend menaik dalam eksport pes tomato akan berterusan.

“Untuk mengekalkan keseimbangan bekalan domestik/permintaan antarabangsa dan kestabilan harga, dengan mengambil kira pasaran domestik dan dinamik inflasi pengguna, langkah-langkah yang perlu untuk eksport mesti diambil serta-merta,” katanya. – Agensi


MOSTI sasar 5,000 peluang pekerjaan tahun hadapan

SEREMBAN, 18 Safar 1443H, Sabtu – Kementerian Sains, Teknologi dan Inovasi (MOSTI) menyasarkan 5,000 peluang pekerjaan menerusi pelbagai program dan inisiatif yang akan dilaksanakan pada tahun hadapan.

Menterinya Datuk Seri Dr Adham Baba berkata seramai 4,145 individu dalam bidang ‘deeptech’ (deep technology) dan berkaitan, telah mendapat pekerjaan melalui inisiatif itu bermula awal Januari hingga 31 Ogos lepas.

Katanya MOSTI menyambut baik saranan Perdana Menteri Datuk Seri Ismail Sabri Yaakob berkenaan pelaksanaan Pelan Strategik Penciptaan Pekerjaan Nasional, bagi memperkasa tenaga kerja Malaysia supaya lebih berdaya tahan, berkemahiran tinggi dan tersohor di peringkat antarabangsa.

“Jadi sasaran 4,700 peluang pekerjaan menerusi inisiatif tersebut diyakini dapat dicapai sebelum akhir tahun ini,” katanya pada pemberita selepas melawat Program Ruang Reka di Taman Rasa Sayang, Paroi di sini hari ini.

Beliau berkata MOSTI sebagai ahli tetap Majlis Pekerjaan Negara (NEC) memberi tumpuan kepada kluster ‘Deeptech’ dan ‘Future Skills’, yang memainkan peranan penting memacu pertumbuhan sektor baharu dan moden, selain mempercepat penerapan teknologi seperti Kecerdasan Buatan (AI), automasi dan dron.

Mengenai program hari ini, Adham berkata Program Ruang Reka Komuniti merupakan inisiatif pembangunan usahawan inovasi (innopreneur), untuk mengalakkan lebih ramai dalam kalangan B40 dan M40 menceburi bidang keusahawanan berlandaskan Sains, Teknologi dan Inovasi (STI).

Katanya program tersebut dikendalikan Yayasan Inovasi Malaysia (YIM) komited meningkatkan taraf hidup dan pendapatan komuniti setempat, melalui aktiviti pengkomersialan.

“Melalui Ruang Reka ini, pendedahan dan latihan kemahiran dalam penggunaan teknologi seperti 3D Printer, Robotik, Virtual Reality (VR) bagi aktiviti inovasi mereka,” katanya.

Katanya setakat ini YIM membangunkan dua projek rintis Ruang Reka di Taman Rasa Sayang di Paroi dan di Projek Perumahan Rakyat (PPR) Hiliran Kuala Terengganu. – Bernama


Gaza bergelap tanpa elektrik

GAZA, 24 Rabiulawal 1445H, Selasa – Palestin berdepan krisis baharu apabila Menteri Pertahanan Israel, Yoav Gallant mengumumkan bahawa tiada elektrik, makanan, air dan gas akan dibenarkan memasuki Gaza.

Israel turut mengisytiharkan pengepungan sepenuhnya di wilayah itu – yang mana bantuan tidak lagi dihantar di kawasan itu sejak Sabtu.

Gaza dihuni kira-kira 2.3 juta penduduk dan 80 peratus daripada mereka bergantung kepada bantuan kemanusiaaan.

Penduduk kini dalam keadaan bergelap tanpa bekalan elektrik dan dan kemungkinan mereka juga akan berlapar susulan tiada lagi bekalan makanan dan air.

Kerosakan kepada kemudahan air, sanitasi dan kebersihan akibat serangan rejim Israel telah menjejaskan perkhidmatan lebih 400,000 orang.

“Begitu juga dengan loji kuasa Gaza yang satu-satunya sumber elektrik akan kehabisan bahan api dalam beberapa hari,” kata penduduk.

Jurucakap Pertubuhan Bangsa-Bangsa Bersatu (PBB), Stephane Dujarric berkata, Program Makanan Sedunia telah mengagihkan makanan kepada kira-kira 100,000 pelarian dalaman Palestin.

Usaha ini akan meningkat lapan kali ganda dalam tempoh beberapa hari akan datang. – Agensi


Golongan risiko, B40 di kawasan padat perlu diutamakan vaksinasi

KUALA LUMPUR, 2 Rejab 1442H, Ahad – Golongan berisiko dan anggota keluarga B40 yang tinggal di kawasan berkepadatan tinggi seperti pangsapuri Projek Perumahan Rakyat (PPR), perlu diberi keutamaan untuk menerima vaksin COVID-19, kata Menteri Wilayah Persekutuan, Tan Sri Annuar Musa.

Katanya, beliau akan berbincang mengenai cadangan itu dengan Menteri Sains, Teknologi dan Inovasi Khairy Jamaluddin selaku Menteri Penyelaras Program Imunisasi COVID-19 Kebangsaan dalam masa terdekat.

“Kita mengetahui jumlah rakyat asing yang ramai adalah dari Wilayah Persekutuan dan di sektor binaan sahaja ada ratusan ribu pekerja asing.

“Oleh itu, di kawasan padat penduduk, kita menanggung risiko yang tinggi sebab tinggal berjiran dengan pendatang asing dan terbukti berlaku kes yang banyak,” katanya pada sidang media di Pusat Sementara Gelandangan Komuniti Sentul Perdana.

Jemaah Menteri sebelum ini bersetuju memperluaskan pemberian vaksin secara percuma kepada semua rakyat asing yang menetap di Malaysia. – Bernama


‘Lepas curi berbilion, rakyat tentu kecewa jika Najib dibebaskan’

BANGI, 30 Muharam, 1444H, Ahad – Tun Dr Mahathir Mohamad mengakui memang ada orang yang berkuasa boleh membebaskan Datuk Seri Najib Razak.

Beliau berkata, pembebasan bekas Perdana Menteri itu bukanlah perkara mustahil kerana masih mempunyai peluang melalui pengampunan Yang di-Pertuan Agong.

“Sama ada nak bebaskan Najib, itu terpulang kepada dialah, bukan saya yang tentukan. Langkah pertama ialah Perdana Menteri mesti mengemukakan kepada Yang di-Pertuan Agong permohonan untuk membebaskan Najib dan Agong boleh buat apa saja keputusan,” katanya.

Pun begitu, Pengerusi Pejuang Tanah Air (PEJUANG) itu berkata, rakyat akan kecewa jika Najib yang dihukum penjara atas kesalahan rasuah dibebaskan.

Katanya, rakyat pasti kecewa kerana kesalahan yang dilakukan Najib membabitkan penipuan wang berbilion ringgit.

“Tapi kalau kita tanya orang ramai, kalau Najib dibebaskan setelah mencuri berbilion-bilion ringgit, menipu bercakap bohong, orang macam ini dilepas, bebas akan kecewalah rakyat,” katanya.

Dr Mahathir berkata, banyak bukti telah dikemukakan di mahkamah sepanjang empat tahun ini yang akhirnya membuktikan Najib bersalah.

“Mahkamah buat keputusan selepas mendengar kes selama empat tahun, bukan satu mahkamah, tetapi tiga mahkamah dan sembilan hakim. Mereka buat keputusan berasaskan bukti-bukti jelas yang ditunjukkan di mahkamah.

“Tetapi yang dijawab (Najib), semua ini tidak betul, semua ini bohong, (jika begitu), kita tak payah ada mahkamah,” katanya menambah, ketiga-tiga mahkamah memberi pendapat yang sama, tetapi Najib tidak mengiktiraf keputusan mereka.


Mesyuarat PN ada bincang isu 27 kerusi kritikal

BANGI, 9 Rabiulawal 1444H, Khamis – Mesyuarat Perikatan Nasional (PN) hari ini ada membincangkan mengenai pembahagian 27 kerusi kritikal pada Pilihan Raya Umum ke-15( PRU15).

Timbalan Presiden PAS, Datuk Seri Tuan Ibrahim Tuan Man, mengesahkan perkara itu, namun tidak menjelaskan hal yang dirunding.

“Ya, perbincangan termasuk 27 kerusi kritikal. Namun, ia pada peringkat perbincangan. Perinciannya akan kita angkat kemudian kepada parti.

“Kita juga berbincang mengenai beberapa kerusi yang difikirkan perlu berunding dan ada permuafakatan untuk mengelak kerusi itu daripada jatuh ke tangan Pakatan Harapan (PH).

“Setakat ini, kita belum memuktamadkannya lagi. Kita ada jawatankuasa yang akan membuat pelaporan dan akan bentangkan perinciannya nanti,” katanya seperti dipetik Berita harian, hari ini.

Sebelum ini, PAS dilaporkan berharap dapat berunding dengan UMNO melalui platform Muafakat Nasional (MN) bagi memastikan tiada pertembungan di 27 kerusi kritikal.

Ahli Jawatankuasa PAS Pusat, Dr Mohd Zuhdi Marzuki berkata, terdapat 27 kerusi yang sangat berisiko di Semenanjung Malaysia yang berisiko untuk jatuh ke tangan PH sekiranya UMNO dan PAS bertembung.

Dalam situasi itu, katanya, UMNO dan PAS tidak boleh bertembung di kerusi berkenaan dan kedua-dua parti perlu mencapai persefahaman.

Justeru beliau mencadangkan untuk mewujudkan ‘Kerusi Muafakat Nasional’ bersama bagi mengelak PH mendominasi PRU15.

Katanya, kawasan berkenaan boleh dinamakan sebagai ‘kerusi MN’ dan kedua-dua parti kembali ke meja rundingan untuk mengelak berlaku pertembungan semasa sendiri.

Pautan berkaitan;
https://ismaweb.net/2022/08/12/parti-melayu-berpecah-ph-berpotensi-menang-pru15-pas/


Allahyarham Harussani sempurnakan tanggungjawab sebar syiar Islam tanpa jemu

IPOH, 30 Syawal 1442H, Jumaat – Allahyarham Mufti Perak Tan Sri Dr Harussani Zakaria yang meninggal dunia pada 30 Mei lepas, telah menyempurnakan tanggungjawabnya tanpa mengenal jemu atau bosan dalam menyebarkan syiar Islam.

Timbalan Mufti Perak Datuk Zamri Hashim berkata sepanjang hayatnya, Allahyarham berpegang teguh kepada prinsip berlandaskan al-Quran dan as-sunah, serta logik qias yang bernas dalam usahanya mentarbiahkan umat Islam.

“Sepanjang hayatnya, agama Islam, Institusi Raja Melayu, orang Melayu, kedudukan dan pencapaian ummah dari sudut pendidikan dan ilmu, taraf sosial dan kemajuan ekonomi, perpaduan dan penguasaan politik, merupakan mauduk-mauduk yang sangat dekat di hati beliau.

“Allahyarham juga menyuarakan peringatan bahawa pentingnya peranan raja pemerintah sebagai payung agama Islam dan benteng pertahanan adat Melayu,” kata Zamri sewaktu membacakan khutbah Jumaat bertajuk ‘Ulama Pembimbing Ummah’ di Masjid Negeri hari ini.

Teks khutbah itu turut dibacakan di masjid dan surau Jumaat di seluruh negeri Perak.

Justeru, Zamri dalam khutbahnya menyatakan kehilangan Allahyarham Harussani tiada tolok gantinya, antara ulama dipandang mulia serta diberikan penghormatan tinggi malah kehadirannya sangat dihargai pelbagai lapisan masyarakat.

“Mungkin telah sampai waktunya, insan yang layak digelar murabbi ini berehat di sisi-Nya, meninggalkan amanat dan tanggungjawab untuk diteruskan oleh kita di dunia ini,” katanya.

Allahyarham Harussani, 82, meninggal dunia di Unit Rawatan Rapi (ICU) Hospital Raja Permaisuri Bainun (HRPB) dan dikebumikan di Tanah Perkuburan Islam Kampung Melayu Sungai Rapat. – Bernama


Zionis serang Gaza lagi, 20 termasuk 9 kanak-kanak Palestin terkorban

BAITULMAQDIS, 29 Ramadan 1442H, Selasa – Sekurang-kurangnya 20 penduduk Palestin terbunuh dalam serangan udara oleh pengganas Israel di Semenanjung Gaza semalam.

Menteri Kesihatan Gaza mengesahkan, 20 orang awam terbunuh termasuk sembilan kanak-kanak dan sekurang-kurangnya 65 yang lain cedera dalam serangan terbaru itu.

Serangan itu dilancarkan rejim Israel selepas Pergerakan Perjuangan Islam Palestin (Hamas) menuntut negara penjajah itu menarik tentera mereka dari perkarangan Masjid Al-Aqsa dan daerah Baitulmaqdis Timur, Sheikh Jarrah.

Sebelum ini, Hamas melancarkan serangan roket dari Gaza sebagai satu tindak balas terhadap tindakan ganas Israel di Sheikh Jarrah dan di sekitar Masjid Al-Aqsa.

“Ini adalah mesej yang harus difahami musuh dengan baik,” kata jurucakap sayap ketenteraan Hamas, Abu Obeida.

Beliau memberi amaran susulan tindakan biadab tentera Israel memasuki semula perkarangan Masjid Al-Aqsa atau melakukan pengusiran paksa terhadap keluarga Palestin dari kawasan kejiranan Baitulmaqdis Timur.

Awal pagi Isnin, ketegangan di perkarangan tempat ketiga paling suci bagi umat Islam meningkat selepas polis Israel menyerbu masjid, melepaskan tembakan gas pemedih mata, peluru getah dan bom tangan kepada jemaah Palestin.

Dalam serangan itu, lebih daripada 300 penduduk Palestin cedera bahkan menurut Pertubuhan Bulan Sabit Merah Palestin, seramai 228 orang ke hospital untuk mendapatkan rawatan.

Serangan semalam berlaku beberapa minggu selepas serangan tentera Israel terhadap rakyat Palestin pada setiap malam di Kota Lama Baitulmaqdis.

Sabtu lalu, lebih daripada 250 orang awam cedera selepas tentera Israel menceroboh masuk Masjid Al-Aqsa ketika umat Islam sedang beribadah dalam 10 malam terakhir bulan Ramadan. – Agensi


PRN Sarawak jadi pengukur prestasi PAS menjelang PRU15

BANGI, 25 Rabiulakhir 1443H, Selasa – Keputusan PAS bertanding dalam Pilihan Raya Negeri (PRN) Sarawak ke-12 adalah untuk dijadikan medan pengukur gerak kerja jentera PAS bagi menghadapi Pilihan Raya Umum ke-15 (PRU15), kata Timbalan Presidennya Datuk Seri Tuan Ibrahim Tuan Man.

Beliau berkata, keputusan PAS bertanding dalam PRN Sarawak bukan untuk menentang Gabungan Parti Sarawak (GPS), tetapi lebih kepada mengukur gerak kerja PAS.

“Ukuran politik ialah pilihan raya. Kalau tidak masuk pilihan raya, (bagaimana) kita nak ukur gerak kerja, penerimaan masyarakat dan kesediaan berdepan norma baharu. Jumlah kerusi masih diteliti tetapi tidak besar seperti PRN Sarawak sebelum ini yang berjumlah 11 kerusi, mungkin beberapa kerusi sahaja,” katanya.

Beliau yang juga Menteri Alam Sekitar dan Air berkata demikian kepada pemberita selepas merasmikan Denai Sungai Langat di bawah program Denai Sungai Kebangsaan di Bangi, Selangor pada Selasa.

Suruhanjaya Pilihan Raya (SPR) menetapkan 18 Disember sebagai hari pengundian bagi PRN Sarawak, dan hari penamaan calon pada 6 Disember, manakala hari pengundian awal pada 14 Disember.  – Bernama


Palestin sambut baik keputusan UNHRC siasat pencabulan Israel

RAMALLAH, 16 Syawal 1442H, Jumaat – Palestin pada Khamis menyambut baik keputusan Majlis Hak Asasi Manusia Pertubuhan Bangsa-Bangsa Bersatu (UNHRC) untuk membentuk sebuah jawatankuasa bebas bagi menyiasat pencabulan Israel di wilayah Palestin, lapor Xinhua.

Semasa sesi khas, UNHRC memutuskan untuk melancarkan siasatan antarabangsa terhadap pelanggaran hak asasi manusia yang dilakukan Israel di wilayah Palestin yang diceroboh sejak April, setelah 24 negara anggota menyokong dan sembilan menentang, sementara 14 yang lain berkecuali.

Keputusan itu menuntut siasatan terhadap tindakan ganas tentera Israel dan penduduk Palestin di Semenanjung Gaza, serta “faktor utama” ketegangan antara kedua-dua pihak.

Kementerian Luar Palestin dalam satu kenyataan berkata 24 negara anggota yang menyokong keputusan itu “berdiri untuk keadilan, hak dan pertanggungjawaban.”

“Pembentukan jawatankuasa itu mencerminkan desakan masyarakat antarabangsa untuk pertanggungjawaban, pelaksanaan undang-undang dan melindungi hak asasi kemanusiaan penduduk Palestin,” tambah kenyataan itu.

Pengarah bahagian media gerakan Hamas di Gaza, Ahmad Murra mengatakan Hamas menganggap keputusan UNHRC sebagai “langkah yang betul.”

Dalam satu kenyataan media, Murra mengatakan adalah “penting untuk mencapai kebenaran, memastikan keadilan buat penduduk Palestin dan mendedahkan pencabulan Israel,” merujuk kepada keganasan 11 hari baru-baru ini di Semenanjung Gaza yang berakhir pada 21 Mei. – Bernama


VIDEO | Pegawai AS cemas lihat video rejim Israel tembak rakyat Palestin di kepala

WASHINGTON, 7 Safar 1445H, Khamis – Amerika Syarikat (AS) cemas selepas melihat video menunjukkan tentera haram Israel menembak warga Palestin di belakang kepalanya ketika serbuan di Tebing Barat yang diduduki, lapor Agensi Anadolu.

“Kami bimbang dengan laporan mengenai tentera Israel menembak orang awam Palestin yang tidak bersenjata dari belakang.

“Kejadian berlaku ketika ‘dia’ sedang berjalan meninggalkan kedudukan Israel,” kata jurucakap Jabatan Negara kepada Anadolu dengan syarat tidak mahu namanya disiarkan.

Susulan itu, Amerika Syarikat menggesa siasatan menyeluruh dilakukan dan mendesak rejim Israel bertanggungjawab dengan kejadian ini.

Tembakan berlaku ketika serbuan Israel di bandar Beita, selatan bandar Nablus, semasa Israel cuba menahan suspek yang membunuh seorang anak lelaki dan bapa pada hari Sabtu di negara jiran Huwara.

Mangsa Palestin berusia 34 tahun, yang dikenal pasti sebagai Ameed Al-Jaghoub, ditembak di belakang kepalanya ketika dia bergegas membantu seorang lagi warga Palestin yang cedera akibat tembakan Israel, berdasarkan rakaman video yang tersebar di media sosial.

Mangsa kelihatan tidak bersenjata dan dilihat berlari ke arah bertentangan dengan tentera Israel apabila ditembak.

Ameed telah dibawa ke hospital tempatan dan kini berada di unit rawatan rapi. – Agensi


Tempoh daftar Pakej PerantiSiswa Keluarga Malaysia bermula suku kedua 2022

CYBERJAYA, 25 Rabiulawal 1443H, Isnin – Tempoh mendaftar untuk Pakej PerantiSiswa Keluarga Malaysia khusus bagi pelajar institut pengajian tinggi (IPT) daripada golongan B40 memiliki peranti tablet bersama data jalur lebar mudah alih dijangka bermula pada suku kedua 2022.

Suruhanjaya Komunikasi dan Multimedia Malaysia (MCMC) dalam kenyataan hari ini memaklumkan, pihaknya akan bekerjasama dengan penyedia perkhidmatan mudah alih terlibat untuk memastikan pelaksanaan inisiatif itu berjalan lancar.

Antara penyedia perkhidmatan mudah alih itu ialah Celcom Axiata Bhd (Celcom), Digi Telecommunications Sdn Bhd (Digi), Maxis Bhd (Maxis), U Mobile Sdn Bhd (U Mobile), Telekom Malaysia Bhd (TM) dan YTL Communications Sdn Bhd (YES).

Pakej PerantiSiswa Keluarga Malaysia diumumkan dalam pembentangan Bajet 2022 pada Jumaat lepas sejajar dengan hasrat kerajaan untuk memastikan rakyat, terutamanya pelajar IPT mempunyai peranti dan akses Internet pada kos yang berpatutan.

Menurut MCMC, Pakej PerantiSiswa Keluarga Malaysia itu akan membantu pelajar IPT menjalankan aktiviti pembelajaran dalam talian, melayari internet untuk tujuan penyelidikan dan penghantaran mesej kepada keluarga dan rakan-rakan.

“Kini pelajar IPT daripada keluarga B40 boleh memiliki peranti dan akses internet untuk menjalani pembelajaran yang lebih mampan,” menurut kenyataan itu.- Bernama


Oleh Ainul Illia Meor Suzurudin

BANGI, 7 Zulhijjah 1442H, Sabtu – Ikatan Muslimin Malaysia (ISMA) mengalu-alukan usaha kerajaan dalam melakukan penambahbaikan berterusan terhadap Lembaga Tabung Haji (TH).

Pun begitu, usaha ini perlu dilakukan dengan ikhlas dan mengambil kira kepentingan umat Islam tanpa wujud motif-motif lain, kata Timbalan Presiden ISMA, Dr Ahmad Kamsani Samingan.

Beliau menegaskan, TH adalah sebuah institusi ekonomi umat Islam yang berperanan besar dalam membangunkan sosioekonomi serta pegangan ekonomi umat Islam secara menyeluruh.

Justeru, bagi memastikan hasrat ini tercapai, TH perlu kekal diurus oleh orang Islam sahaja, tegasnya.

Beliau berkata demikian selepas Kementerian Kewangan mengumumkan TH akan disenaraikan sebagai sebuah institusi kewangan Islam yang ditetapkan di bawah Seksyen 223 Akta Perkhidmatan Kewangan Islam 2013, serta dikawal selia oleh Bank Negara Malaysia (BNM).

Dalam pada itu, Dr Ahmad Kamsani berkata, TH bukan sebuah bank yang hanya melihat kepada untung dan rugi dalam setiap urus niaga, jauh sekali TH diperalatkan oleh golongan kapitalis untuk mengaut keuntungan dari duit simpanan umat Islam.

“ISMA berpandangan bahawa Akta Tabung Haji 1995 sudah memadai bagi mencapai tujuan penubuhannya. Sekiranya perlu semakan, ia hendaklah dilakukan tanpa mengurangkan keistimewaan status TH demi kelangsungan masa depan umat Islam.

“ISMA turut berpandangan bahawa adalah lebih baik pada masa sekarang untuk memantapkan barisan pengurusan TH dengan melantik tokoh-tokoh ekonomi Islam yang berkaliber, profesional, berintegriti dan berpengalaman, tanpa mengambil kira kecenderungan politik masing-masing,” katanya ketika dihubungi Ismaweb.net, hari ini

Bukan itu sahaja, pengurusan TH juga perlu dibebaskan daripada kongkongan politik, sama ada secara langsung mahupun tidak langsung.

“Ini supaya kepentingan ekonomi umat Islam sentiasa diutamakan. Amalan melantik pengerusi TH dari kalangan ahli politik mesti ditamatkan,” katanya.\


Desak PBT siasat aktiviti pelacuran di kedai atau premis refleksologi

BANGI, 3 Zulhijjah 1444H, Khamis – Keputusan kerajaan Kedah tidak memperbaharui lesen pusat urut dan refleksologi sekiranya menjalankan kegiatan tidak bermoral wajar menjadi ikutan negeri lain.

Pastinya, tindakan berani Kedah itu dapat membendung aktivti-aktiviti tidak bermoral dalam masyarakat terutama dalam kalangan anak muda.

Ketua Penerangan Perkasa Kedah, Azrol Mansor berkata, kebanyakan pusat urut ini lebih membawa kemudaratan terutama ke arah aktiviti dan kegiatan yang mampu meruntuhkan moral dan akhlak generasi muda.

“Selain itu, ia juga boleh menjadi penyebab kepada keruntuhan akhlak, amalan seks bebas, penularan gejala sosial secara meluas serta kemusnahan pada keharmonian institusi kekeluargaan,” katanya dalam kenyataan, hari ini.

Pada masa sama, Perkasa juga mendesak agar pihak pihak berkuasa tempatan (PBT) menjalankan siasatan terhadap mana-mana premis yang menjalankan aktiviti pelacuran di kedai atau premis refleksologi, sama ada mereka mempunyai lesen atau tidak.

“Semoga kerajaan negeri Kedah dapat menjadi ikon, ikutan dan contoh kepada negeri-negeri lain dalam usaha untuk membentuk keperibadian yang bersih dan mulia di kalangan rakyatnya,” katanya.

Terdahulu, Mesyuarat Exco terakhir kerajaan negeri Kedah memutuskan untuk menilai semula kelulusan lesen premis pusat urut dan refleksologi kerana ada yang menjalankan kegiatan tidak bermoral.

Menteri Besar, Datuk Seri Muhammad Sanusi Md Nor memaklumkan, beliau menerima taklimat mengenai perkara itu daripada Exco dan pihak berkuasa susulan laporan menyatakan berlaku kegiatan ‘lain’ di premis terbabit.

Susulan itu katanya, satu operasi bersepadu dilakukan polis, imigresen, Jabatan Hal Ehwal Agama Islam Kedah (JHEAIK), Majlis Bandaraya Alor Setar (MBAS) dan Pejabat Daerah Kota Setar bersama Pengerusi Jawatankuasa Agama, Pendidikan dan Sumber Manusia negeri pada 17 Jun lalu.


Lebih 6 juta penduduk hidup sengsara, kebuluran di Syria

ANKARA, 29 Syaaban 1442H, Ahad – Kira-kira 2.7 juta penduduk hidup dalam kesukaran, manakala 3.4 juta lagi berisiko kebuluran di barat laut Syria.

Diplomat Turki yang mengetuai Perhimpunan Agung Pertubuhan Bangsa-Bangsa Bersatu (PBB), Volkan Bozkir menyifatkan, perkara itu sebagai salah satu malapetaka terbesar yang dialami Syria selepas Perang Dunia II.

“Selain mereka yang berhijrah ke Turki, Lubnan dan Jordan, saya bercakap mengenai mereka yang tinggal di utara Syria.

“PBB telah menangani masalah Syria sebanyak tiga kali dan kami berkesempatan untuk membincangkan dari semua aspek termasuk bantuan kemanusiaan.

“Namun, saya secara peribadi ingin datang ke sini untuk memerhatikan operasi bantuan kemanusiaan ini,” katanya.

Pada masa sama, beliau kesal kerana hanya satu daripada empat pintu sempadan dibuka, menyebabkan bantuan PBB ke negara itu terhad.

“Saya harap Majlis Keselamatan akan meningkatkan pembukaan pintu secepat mungkin. Saya menyokong seruan dan usaha yang dilakukan oleh masyarakat antarabangsa mengenai isu ini,” katanya.

Volkan berkata demikian ketika memeriksa Kawasan Pemindahan PBB di daerah Reyhanli dekat wilayah selatan Hatay.

Pada masa sama, Volkan berkata, beliau akan menyampaikan perkara itu kepada semua negara anggota PBB setelah kembali ke New York.

Syria mengalami perang saudara sejak tahun 2011, ketika berada di bawah rejim Presiden Bashir al-Assad

Syria dilanda perang saudara sejak awal 2011, ketika rejim Bashar bertindak keras terhadap protes prodemokrasi di negara itu sehingga menyebabkan lebih lima juta rakyatnya dipindahkan.

Selain itu, Turki menjadi tuan rumah kepada 3.6 juta pelarian Syria. – Agensi


COVID-19: 18 kes baharu dengan 8 penularan tempatan

KUALA LUMPUR, 25 Zulkaedah 1441H, Jumaat – Selepas mencatatkan satu angka sejak Isnin, kes baharu COVID-19 negara kembali kepada dua angka hari ini dengan 18 kes baharu dilaporkan membabitkan 10 kes import dan lapan penularan tempatan.

Ketua Pengarah Kesihatan Datuk Dr Noor Hisham Abdullah berkata pertambahan kes baharu itu menjadikan jumlah kumulatif kes positif adalah 8,755 kes manakala kes aktif dengan kebolehjangkitan 92 kes.

“Kes import melibatkan tujuh warga tempatan dan tiga bukan warganegara yang dibenarkan masuk ke Malaysia atas urusan kerja, manakala bagi kes penularan tempatan pula enam adalah warga Malaysia dan dua bukan warganegara,” katanya dalam kenyataan hari ini.

Memperincikan kes penularan tempatan melibatkan rakyat Malaysia, Dr Noor Hisham berkata terdapat empat kes di Sarawak dan dua kes di Terengganu melibatkan kluster baharu, Kluster PUI Pitakwa.

“Satu kes Severe Acute Respiratory Infection (SARI) di Hospital Umum Sarawak, satu kes daripada kluster baharu, Kluster Pusat Perubatan Kuching serta dua kes saringan di tempat kerja namun, mereka tidak bergejala dan dimasukkan ke Hospital Umum Sarawak,” katanya.

Sementara itu, bagi dua kes jangkitan dalam negara membabitkan bukan warganegara masing-masing satu kes daripada Kluster PUI Shirala di Kuala Lumpur dan satu kes saringan sebelum berlepas ke luar negara yang tidak bergejala dan dimasukkan ke Hospital Sungai Buloh.

Dalam pada itu, Dr Noor Hisham memaklumkan tiada kes kematian baharu dilaporkan menjadikan jumlah kumulatif kes maut akibat COVID-19 kekal 122 kes.

Beliau berkata terdapat tiga kes pulih menjadikan jumlah keseluruhan kes pulih sepenuhnya dan discaj daripada wad adalah 8,541 kes manakala hanya tiga kes dirawat di unit rawatan rapi (ICU) dan tiada kes yang memerlukan bantuan pernafasan. – Bernama


Tak tanding PRN, MCA-MIC beri laluan mudah pada DAP?

Oleh Ainul Illia Meor Suzurudin

BANGI, 18 Zulhijjah 1444H, Jumaat – Keputusan parti perkauman MCA dan MIC untuk tidak bertanding dalam Pilihan Raya Negeri (PRN) pada Ogos depan menimbulkan tanda tanya baharu.

Apa pun alasan, pastinya tindakan dua parti itu seakan memberikan laluan mudah kepada parti cauvinis, DAP untuk menang di kawasan majoriti Cina dan India, kata Naib Presiden BERJASA, Ir Ts Muhammad Lukman al-Hakim Mohamad.

Beliau berkata, semua maklum MCA dan MIC sememangnya ditolak oleh orang Melayu, apatah lagi dengan kepincangan kronik yang sedang melanda UMNO.

“Rentetan daripada permuafakatan UMNO dengan DAP dalam kerajaan campuran pimpinan Datuk Seri Anwar Ibrahim, sudah tentulah MCA dan MIC semakin ditolak bangsa sendiri, akan diketepikan.

“Ibarat habis madu sepah dibuang,” katanya ketika dihubungi Ismaweb.net, hari ini.

Semalam, MCA memaklumkan tidak akan bertanding di PRN enam negeri kerana mahu menumpukan kepada persediaan Pilihan Raya Umum Ke-16 (PRU16).

Setiausaha Agungnya, Datuk Chong Sin Woon berkata, MCA juga mahu melaksanakan pembaharuan dan kebangkitan semula parti itu.

Selang beberapa jam selepas itu, satu lagi komponen BN iaitu MIC turut mengumumkan keputusan sama.

Setiausaha Agung MIC, RT Rajasekaran pula berkata, keputusan itu dibuat semata-mata untuk melindungi kepentingan parti.

Bagaimanapun, Muhammad Lukman mendakwa penarikan dua parti ini bukan dibuat oleh para pimpinan parti masing-masing.

Tetapi, beliau membayangkan keputusan penarikan itu dianjurkan kepada MCA dan MIC oleh pimpinan BN itu sendiri.

Prestasi kedua-dua parti bukan Melayu itu pada Pilihan Raya Umum ke-15 (PRU15) menyaksikan penurunan ketara dalam pengundian.

Dilaporkan, daripada 10 calon MIC yang dipertaruhkan, hanya seorang yang berjaya mengalahkan lawan masing-masing iaitu M Saravanan di kawasan parlimen Tapah.

Manakala MCA pula yang meletakkan 42 calon, hanya dua calon mereka berjaya ke Dewan Rakyat iaitu Wee Ka Siong bagi kerusi Ayer Hitam, dan Wee Jeck Seng (Tanjung Piai).


Muhyiddin ajak umat Islam bermunajat hadapi COVID-19

KUALA LUMPUR, 12 Rabiulawal 1442H, Khamis – Bersempena sambutan Maulidur Rasul, Tan Sri Muhyiddin Yassin hari ini mengajak seluruh umat Islam untuk terus bermunajat di kala negara masih diuji dengan penularan jangkitan COVID-19, serta dalam usaha memulihkan ekonomi dan memperkukuh perpaduan dalam kalangan rakyat.

Bermunajat bermaksud mengharapkan keredaan, hidayah dan pertolongan Allah dengan membanyakkan zikir dan doa.

Perdana Menteri berkata, ujian itu seharusnya mengukuhkan iltizam umat Islam untuk lebih mengasihi dan mendekatkan diri kepada ajaran Nabi Muhammad ﷺ yang tidak pernah melupakan umatnya.

“Semoga dengan usaha ini kita akan beroleh sebanyak mungkin keberkatan dan keredaan Allah SWT, serta kita semua digolongkan dalam kalangan umat yang sentiasa dikasihi, dan kelak akan menerima syafaat Rasulullah ﷺ, insya-Allah,” katanya dalam perutusan sempena sambutan Maulidur Rasul hari ini, melalui hantaran Facebooknya.

Beliau berkata, Rasulullah ﷺ merupakan sebaik-baik teladan yang memiliki sifat-sifat Rabbani dan akhlak terpuji, yang tiada tolok bandingnya dan menjadi rujukan dalam kehidupan manusia.

“Saban tahun, kita memperingati tarikh kelahiran Nabi Muhammad ﷺ sebagai bukti kasih dan sanjungan terhadap risalah perjuangan serta pengorbanan Baginda ﷺ terhadap umatnya. Tema sambutan pada tahun ini adalah ‘Ummah Rabbani Negara Harmoni’,” katanya.

Muhyiddin berkata, tema berkenaan dipilih untuk menggambarkan peri pentingnya sifat Rabbani dan kepatuhan hamba kepada pencipta yang akhirnya akan membawa kepada keharmonian ummah dan negara.

”Bersempena sambutan Maulidur Rasul ini, saya ingin mengajak saudara dan saudari sekalian untuk memperbanyakkan selawat ke atas junjungan besar Nabi Muhammad ﷺ, menghayati sirah serta berusaha sedaya upaya untuk mencontohi sunnah insan yang sangat mulia dan kita kasihi ini,” katanya.

Perdana Menteri seterusnya memuji inisiatif dilakukan Jabatan Kemajuan Islam Malaysia (JAKIM) yang menggerakkan kempen “Malaysia Berselawat”.

Melalui inisiatif itu, peserta terdiri daripada rakyat Malaysia, dianjurkan merakam selawat dalam bentuk video pendek yang dikongsi di media sosial masing-masing dengan hashtag #SemarakCintaRasul serta tag laman sosial JAKIM.

“Ini bukan sahaja inisiatif sangat baik dan bersesuaian dengan amalan norma baharu yang perlu kita laksanakan dalam kehidupan seharian, bahkan lebih utama melambangkan bukti kasih sayang kita kepada baginda Rasulullah melalui amalan berselawat ke atas Nabi ﷺ,” kata Muhyiddin. – Bernama


Bekas PM Pakistan akan ditahan lepas jaminan perlindungan tamat

NEW DELHI, 7 Zulkaedah 1443H, Selasa – Menteri Dalam Negeri Pakistan, Rana Sanullah memaklumkan bekas Perdana Menteri, Imran Khan akan ditahan selepas jaminan perlindungannya tamat.

Kelmarin, Imran didakwa dengan puluhan kes termasuk merusuh, menghasut dan serangan bersenjata ke atas persekutuan India.

Malah, pihak keselamatan kini bersedia di luar kediaman bekas Perdana Menteri, Bani Gala untuk menahan Imran selepas jaminan berkenaan tamat.

“Bagaimana seseorang itu boleh menjadi ketua parti politik dalam masyarakat demokrasi apabila dirinya menghasut orang ramai mengabaikan nilai moral dan demokrasi sambil menyifatkan lawannya sebagai pengkhianat,” dakwa Rana.

Pada 2 Jun lalu, Mahkamah Tinggi Peshawar (PHC) membenarkan Imran diikat jamin selama tiga minggu dengan jaminan 50,000 rupee.

Liga Pakistan Muslim-Nawaz (PML-N) mendakwa Imran dan isterinya, Bushra Bibi serta rakannya, Farah Gogi menghasilkan keuntungan berbilion-bilion rupee di bawah kerajaan Pakistan, Tehreek-e-Insaf.

“Bermula 2019, Imran memberi bantuan bernilai 320 juta rupee kepada Ahsan Jamil iaitu suami Farah di bawah skim pengampunan,” kata pemimpin PML-N, Atta Ullah Tarar.

Beliau turut memasang pita audio yang membuktikan perbualan dua hartawan perniagaan dan anak perempuannya yang mendedahkan bagaimana Farah menuntut hadiah daripada bekas Wanita Pertama India sebagai balasan kerana memberi kerjasama mendapatkan pengampunan berkenaan. – Agensi


Denda, penjara jika ceramah tanpa tauliah di Johor

BANGI, 15 Syaaban 1444H, Rabu – Majlis Agama Islam Negeri Johor (Mainj) boleh mengambil tindakan undang-undang bukan sahaja ke atas individu yang didapati mengajar atau memberi syarahan agama Islam tanpa tauliah, bahkan kepada penganjur acara atau program berkenaan.

Perkara itu dimaklumkan dalam kenyataan bersama Pengerusi Jawatankuasa Hal Ehwal Agama Islam negeri, Mohd Fared Mohd Khalid; Mufti Johor, Datuk Yahya Ahmad dan Pengarah Jabatan Agama Islam Negeri Johor (Jainj), Jamaluddin A Hamid.

Kenyataan itu sebagai menjunjung titah Sultan Johor, Sultan Ibrahim Sultan Iskandar yang memberi penegasan terhadap penceramah yang perlu memilki tauliah mengajar dan memberi syarahan agama Islam di negeri berkenaan,

Menurut kenyataan yang dimuat naik di Facebook rasmi Sultan Ibrahim Sultan Iskandar, tauliah itu meliputi masjid dan surau serta mana-mana tempat dalam negeri Johor.

“Antara kaedah mengawal doktrin dan fahaman yang menyeleweng dari hukum syarak di negeri Johor ini ialah mereka yang mengajar dan memberi syarahan agama Islam di negeri Johor atau apa-apa tentang agama Islam hendaklah memiliki tauliah dari Majlis Agama Islam Negeri Johor.

“Ini selaras dengan Seksyen 118 (3) Enakmen Pentadbiran Agama Islam (Negeri Johor) 2003,” katanya.

Kenyataan berkata, individu yang mengajar atau memberi syarahan agama Islam tanpa tauliah boleh dikenakan tindakan berdasarkan Seksyen 119 (1) Enakmen Pentadbiran Agama Islam (Negeri Johor) 2003 dan Seksyen 11 Enakmen Kesalahan Jenayah Syariah 1997.

“Jika disabitkan kesalahan boleh didenda tidak melebihi RM5,000 atau dipenjarakan selama tempoh tidak melebihi tiga tahun atau kedua-duanya.

“Selain itu, mana-mana orang yang bertindak sebagai penganjur kepada acara mengajar dan memberi syarahan agama Islam menggunakan penceramah tidak bertauliah, adalah melakukan suatu kesalahan penyubahatan sebagaimana Seksyen 43 Enakmen Kesalahan Jenayah Syariah 1997,” katanya.

Katanya, jika disabitkan kesalahan boleh didenda tidak melebihi RM5,000 atau penjara selama tempoh tidak melebihi tiga tahun atau kedua-duanya, sebagaimana dinyatakan di Seksyen 45 Enakmen Kesalahan Jenayah Syariah 1997.

“Oleh itu, masyarakat Islam di negeri Johor hendaklah mematuhi undang-undang yang telah dikanunkan ini, demi memastikan syiar Islam yang benar dan betul ditegakkan dan dilaksanakan di negeri Johor berlandaskan Ahli Sunnah Wal Jamaah aliran al-Asya’irah dan al-Maturidiyyah,” katanya.


MAIWP peruntuk RM2 juta bantu muafalaf

PUTRAJAYA, 29 Jamadilakhir 1442H, Khamis – Majlis Agama Islam Wilayah Persekutuan (MAIWP) memperuntukkan RM2 juta untuk bantuan tunai secara one-off RM500 seorang kepada 4,000 mualaf yang berdaftar di bawah Jabatan Agama Islam Wilayah Persekutuan (JAWI).

Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri berkata selain bantuan wang tunai itu, setiap mualaf juga akan menerima bantuan pek makanan RM100 yang disumbangkan oleh agensi agama seperti Jabatan Kemajuan Islam Malaysia (Jakim) dan Yayasan Pembangunan Ekonomi Islam Malaysia (YaPEIM).

“Sumbangan kepada mualaf ini termasuk dalam Program Musa’adah COVID-19 dan usaha seperti ini akan kita kerapkan dari semasa ke semasa dengan pelbagai bentuk bantuan kepada pihak yang memerlukan,” katanya kepada media selepas majlis sumbangan MAIWP dan pejabat menteri kepada saudara baru kaum Cina, di sini hari ini.

Pada majlis itu, Zulkifli menyampaikan sumbangan pek makanan bernilai RM100 dan wang tunai RM500 kepada 12 mualaf Cina yang terdiri daripada suri rumah, ibu tunggal, pesara dan kakitangan kerajaan bersempena sambutan Tahun Baharu Cina, esok.

Turut hadir, Ketua Pengarah Jakim Datuk Abdul Aziz Jusoh, Ketua Pegawai Eksekutif MAIWP Datuk Akbar Samon dan Pengarah JAWI Datuk Mohd Ajib Ismail.

Beliau berkata sumbangan kepada mualaf itu akan selesai diagihkan secara berperingkat dalam tempoh terdekat.

Sementara itu, ditanya mengenai perkembangan siasatan ajaran Islam Melayu yang didakwa dibawa oleh ‘Ibu Yati’ atau nama sebenarnya Wan Noor Hayati Wan Alias, Zulkifli berkata Jakim akan mengeluarkan kenyataan berhubung perkara tersebut.

“Kami akan teliti dengan sebaik mungkin dan dalam masa terdekat akan ada perbincangan secara serius (antara Jakim dan Jabatan Agama Islam Negeri).

“Ini (isu agama) di bawah bidang kuasa negeri, itu kita kena hormati, cuma bagi kita, kita akan ikut proses dalam mengenal pasti apa-apa isu yang terkait dengan ajaran tersebut,” katanya. – Bernama


Polis tahan bapa kandung pijak, ugut bunuh 2 anak

TAWAU, 3 Ramadan 1442H, Khamis – Polis menahan seorang lelaki warga Indonesia di Kampung Andung di Jalan Kabogan, Semporna hari ini, selepas dipercayai memijak dan mengugut bunuh dua anaknya dalam kejadian di Ulu Balung dekat sini.

Ketua Polis Daerah Tawau ACP Peter Umbuas berkata lelaki berusia 20-an itu ditahan pada 7 pagi tadi dan pihak polis turut merampas sebilah parang berukuran 31 sentimeter dipercayai digunakan suspek ketika mengugut mangsa.

“Suspek kini ditahan reman 14 hari bermula hari ini bagi membantu siasatan, manakala dua kanak-kanak berumur tiga dan lima tahun itu dirujuk ke Hospital Besar Tawau bagi menjalani pemeriksaan kesihatan dan rawatan,” katanya dalam sidang media di sini hari ini.

Peter berkata polis menjalankan siasatan dan menahan suspek selepas menerima aduan orang awam semalam berhubung video penderaan dua kanak-kanak, lelaki dan perempuan yang tular di media sosial.

“Pengadu yang bekerja di Ladang Giram Divisyen Ulu Balung mendakwa melihat dua video penderaan kanak-kanak lelaki dan perempuan masing-masing berdurasi 26 saat dan 16 saat.

“Menerusi rakaman video berkenaan, suspek yang juga bapa kandung kepada mangsa didakwa memijak kanak-kanak malang terbabit beberapa kali di kaki, perut dan leher,” katanya.

Beliau berkata tarikh dan masa kejadian masih dalam siasatan pihak polis.

Peter berkata motif kejadian itu disyaki berpunca daripada masalah rumah tangga dengan isterinya yang berusia 19 tahun.

Katanya suspek bertindak mendera dua anaknya bagi mengugut isterinya untuk pulang ke rumah mereka di perumahan pekerja Ulu Balung. – Bernama


PM ajak Keluarga Malaysia kecam kekejaman Zionis terhadap Palestin

KUALA LUMPUR, 19 Syawal 1443H, Jumaat – Perdana Menteri Datuk Seri Ismail Sabri Yaakob mengajak Keluarga Malaysia untuk bangkit mengecam kekejaman Zionis terhadap Palestin bagi mengembalikan hak dan maruah rakyatnya.

Beliau berkata perkara itu menjadi tanggungjawab sesama manusia untuk bertindak atas dasar kemanusiaan apabila suatu kaum atau bangsa di sesebuah negara ditindas.

“Malaysia satu-satunya negara yang membangkitkan isu ini secara jelas. Kekejaman terhadap rakyat Palestin perlu dihentikan.

“Malah Malaysia sangat memandang serius tentang pembunuhan dan kekejaman yang dilakukan rejim Israel terhadap rakyat Palestin,” katanya pada majlis perasmian Sidang Kemuncak Ulama 2022 di sini hari ini.

Teks ucapan beliau dibacakan Penasihat Khas kepada Perdana Menteri Datuk Seri Jamil Khir Baharom.

Sidang kemuncak yang julung kali diadakan itu menghimpunkan 150 ulama dan cendekiawan dari seluruh dunia bagi membincangkan isu berkaitan tema persidangan iaitu ‘Perpaduan Asas Pembebasan Al-Aqsa’.

Beliau berkata, Malaysia memandang serius isu kekejaman terhadap umat Islam di Palestin dengan terus menyokong dan memainkan peranan atas segala usaha ke arah kesejahteraan umat Islam.

“Malaysia semestinya akan terus memainkan peranan sebagai sebuah negara Islam tanpa rasa takut atau pilih kasih dan menyokong usaha perpaduan Islam, kesejahteraan ummah khususnya dalam pembebasan Al-Aqsa kota suci ketiga umat Islam,” katanya.

Beliau berkata, komitmen dan pendirian Malaysia terhadap Palestin merupakan antara perkara yang disuarakannya semasa Sidang Kemuncak Khas ASEAN-Amerika Syarikat (AS) yang dipengerusikan Presiden Joe Biden di Washington DC, baru-baru ini.

“Malaysia dengan lantang menggesa AS secara jujur menggunakan pengaruhnya untuk menyelesaikan isu Palestin yang berlarutan selama 74 tahun,” katanya menambah peperangan itu telah mengancam keamanan antarabangsa.

Menyifatkan sokongan Malaysia terhadap Palestin bukan sekadar berlandaskan agama, beliau berkata perjuangan itu adalah bagi membantu mengembalikan hak dan maruah rakyat Palestin.

Tambahnya, pembunuhan seorang wartawan veteran Al Jazeera oleh tentera Israel di Tebing Barat juga menggambarkan kekejaman, malah tidak menghormati jenazah Shireen Abu Akleh, 51, apabila bertindak menolak dan memukul pembawa keranda jenazah terbabit.

“Inilah realitinya pada hari ini,” katanya.

Ismail Sabri berharap penganjuran sidang kemuncak itu akan membawa Malaysia lebih dekat kepada penyelesaian yang boleh dilaksanakan serta membuahkan hasil untuk ummah dan negara Islam.

Beliau turut mendoakan agar Allah SWT mengurniakan kebijaksanaan dan keberanian untuk mencari keadilan dalam era tamadun moden manusia sekali gus membolehkan negara-negara Islam terus berjuang untuk bebas dari sebarang bentuk penindasan.

Sidang Kemuncak Ulama 2022 selama tiga hari bermula hari ini anjuran Yayasan MyAQSA dan Yayasan Dakwah Islamiah Malaysia. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


UNRWA desak Israel buka laluan untuk hantar bantuan ke Gaza

GAZA, 8 Syawal 1442H, Khamis – Agensi Kerja dan Bantuan Palestin (UNRWA) menggesa Israel membuka laluan penghantaran bantuan ke Semenanjung Gaza yang dikepung – di tengah-tengah serangan negara haram itu terhadap Palestin.

Dalam satu kenyataan, UNRWA menegaskan, pihak tidak mendapat persetujuan akses kritikal ke Gaza untuk membawa bekalan kemanusiaan yang penting.

Bekalan tersebut bagi membantu penduduk Palestin yang menderita, termasuk wanita hamil, kanak-kanak, orang kurang upaya, warga emas, dan mereka yang memerlukan rawatan perubatan serius.

Pengarah komunikasi strategik UNRWA, Tamara Alrifai berkata, Israel perlu menghormati undang-undang kemanusiaan antarabangsa dan membenarkan pemberian bantuan kemanusiaan yang tidak berat sebelah kepada penduduk awam.

Ia termasuk menghormati dan melindungi hak mereka terhadap hak asasi manusia yang penting seperti  makanan, penjagaan kesihatan utama, dan tempat tinggal.

Pihaknya menekankan kewajiban negara penjajah  untuk memastikan bekalan makanan dan perubatan sampai kepada penduduk awam seperti yang termaktub dalam Konvensyen Geneva Keempat.

“Setiap hari tanpa gencatan senjata bermakna akan lebih banyak nyawa terkorban, lebih banyak rumah dan mata pencarian musnah. Ini tidak dapat diterima,” katanya.

Sekurang-kurangnya 221 orang Palestin terbunuh, termasuk 63 kanak-kanak dan 36 wanita, dan 1,530 yang lain cedera dalam serangan Israel di Semenanjung Gaza sejak 10 Mei, menurut Kementerian Kesihatan. – Agensi


Pesawat kargo terhempas di Russia ragut 7 nyawa

MOSCOW, 28 Rabiulawal 1443H, Khamis – Sebuah pesawat kargo An-12 terhempas di wilayah Irkutsk Rusia pada Rabu, mengorbankan kesemua tujuh anak kapal.

Pesawat malang itu dalam perjalanan dari Yakutsk ke Irkutsk hilang daripada radar sebelum disahkan terhempas berhampiran lapangan terbang Irkutsk, lapor Agensi Berita Xinhua memetik TASS.

Antara yang maut dalam nahas itu dua warga Rusia dan dua warga Ukraine serta tiga rakyat Belarus.

Pesawat itu milik syarikat penerbangan Belarusia Grodno dan telah beroperasi sejak 1968.

Punca nahas kemungkinan disebabkan cuaca buruk, kecuaian manusia dan kerosakan teknikal termasuk kegagalan enjin akibat perlanggaran dengan burung. – Bernama


Lebih 400 mati setiap minggu kerana rokok

BANGI, 26 Zulhijjah 1443H, Selasa – Menteri Kesihatan, Khairy Jamaluddin menegaskan bahawa tiada kuantiti atau jumlah tembakau yang selamat untuk golongan perokok.

Malah, produk tembakau hanya menyebabkan ketagihan nikotin yang menyukarkan perokok berhenti merokok untuk sepanjang hayat.

Beliau berkata, pengambilan tembakau adalah antara faktor pencetus kanser iaitu penyakit utama yang menyebabkan kematian di hospital di Malaysia.

“Di Malaysia, lebih 400 orang mati disebabkan rokok setiap minggu.

“Peringkat global, setiap tahun, enam juta orang mati disebabkan perbuatan merokok,” katanya dalam video dimuat naik hari ini.

Atas dasar itu, beliau berkata, cadangan Generational Endgame atau GEG yang melarang aktiviti merokok terhadap generasi yang lahir selepas tahun 2007 adalah amat penting.

Khairy menegaskan perbuatan merokok bukan hanya membahayakan diri sendiri, bahkan membabitkan juga orang lain di sekeliling.

“Bahaya rokok boleh tersebar kepada orang disekeliling yang tidak merokok menerusi secondhand atau third-hand smokong. You harming other people.

“Ingat, tiada kuantiti atau jumlah tembakau yang selamat untuk kita. Its just dangerous, full stop! Jauhi rokok, mainkan peranan anda dalam melahirkan generasi bebas rokok. Support GEG,” katanya.


Tiada sogokan, warga asing cuba nasib dapat vaksin ‘serbu’ PPV : SPRM

SHAH ALAM, 27 Zulhijjah 1442H, Jumaat – Kesesakan di pusat pemberian vaksin (PPV) Pusat Konvensyen Midlands, dekat sini adalah berpunca daripada tindakan pekerja asing yang hadir tanpa janji temu bagi mencuba nasib untuk mendapatkan vaksin.

Suruhanjaya Pencegahan Rasuah Malaysia (SPRM) memaklumkan pihaknya telah membuat risikan susulan satu video tular dalam media sosial yang mendakwa segerombolan individu bukan warganegara Malaysia telah beratur panjang dengan tidak mengikut prosedur operasi standard (SOP) yang ditetapkan sehingga menyebabkan kesesakan di PPV Pusat Konvensyen Shah Alam (SACC) di sini.

SPRM memberitahu tohmahan yang mengatakan bayaran rasuah RM80 perlu diberi kepada penjaga pintu untuk memasuki PPV itu juga adalah tidak benar.

“SPRM telah menghantar pasukan pegawai risik bagi memantau tohmahan terbabit, hasil risikan mendapati, kejadian yang berlaku adalah di PPV Pusat Konvensyen Midlands dan bukannya di PPV SACC dan tohmahan mengenai bayaran rasuah RM80 juga tidak benar,” menurut kenyataan itu.

Menurut SPRM, PPV Pusat Konvensyen Midlands dijadikan Pusat Program Vaksin Pekerja Industri (PPVIN) iaitu sebahagian daripada inisiatif Program lmunisasi lndustri COVID-19 Kerjasama Awam-Swasta (PIKAS), dan terdapat masalah pada sistem iaitu janji temu untuk individu juga terselit di PPV tersebut.

SPRM menasihatkan orang ramai untuk melaporkan terus apa-apa maklumat berhubung rasuah dengan menghubungi mana-mana pejabat SPRM dan bukannya menghebahkan menerusi media sosial. – Bernama


Projek 50 tahun Zionis

1- PALESTIN sebelum ini adalah sebuah negara yang berdaulat dan merupakan tanah wakaf milik umat sejagat. Di Palestin letaknya jantung hati umat Islam iaitu Masjid al Aqsa, yang merupakan kiblat pertama umat dan masjid yang ke-3 suci di sisi Allah.

2- Benjamin Be’ev Theodor Herzl merupakan seorang wartawan dan aktivis politik berbangsa Yahudi kelahiran Austria-Hungary (1860). Beliau merupakan pimpinan zionis antarabangsa yang dianggap sebagai ‘the father of the state of Israel’.

3-Theodore Hertz berjaya mengumpulkan seramai 266 orang pimpinan zionis antarabangsa (termasuk 10 orang beragama kristian) ke kongres organisasi zionis sedunia di Basel Switzerland pada 29-30 Jun 1897.

4- Majoriti adalah daripada Eropah Timur, seperempat daripada Russia dan bakinya daripada negara-negara yang lain termasuk Jerusalem. 17 orang dari kalangan mereka adalah wanita.

5- Di antara resolusi utama kongres ulung WZO ini adalah untuk mendirikan negara untuk orang-orang Yahudi di Palestin dalam tempoh 50 tahun (target 1947).

6- Theodor Herzl bertemu Sultan Abdul Hamid, Daulah Uthmaniyah Turki untuk mendapatkan keizinan agar Yahudi dibenarkan berhijrah ke Palestin dengan pelbagai tawaran seperti membayar hutang kerajaan, tawaran duit yang sangat banyak dan mendirikan universiti untuk kerajaan Uthmaniyah. Namun tawaran ini ditolak oleh Sultan Abdul Hamid.

7- Theodor Herzl mencuba pelbagai cara untuk orang Yahudi ke Palestin tetapi usahanya gagal. Beliau meninggal dunia pada 3 Julai 1904 di Austria.

8- Seorang anak muda Yahudi di Poland, David Ben Gurion yang baru berusia 17 tahun pada 1904, menyahut perjuangan Herzl ini dengan kata-kata, ‘Matahari telah pun terbenam tetapi cahayanya akan kembali menyinar. Benih kebangkitan yang disemai Herzl pasti tidak akan padam’.

9- Ben Gurion gigih bekerja mendoktrinkan semangat zionisme dan projek pembinaan negara Israel di kalangan anak-anak muda dan masyarakat Yahudi di seluruh dunia. Beliau sendiri berhijrah ke Palestin dan bekerja di ladang di samping menubuhkan beberapa kesatuan Yahudi di Palestin seperti persatuan buruh, persatuan peladang, menubuh kumpulan gangster, jaringan politik antarabangsa (UN), merasuah pemimpin Arab dan Palestin, membeli dan merampas tanah-tanah rakyat Palestin dan pelbagai cara lain dengan tujuan untuk menguasai Palestin.

10- Pada 27 November 1947 (50 tahun sejak Basel Switzerland), UN mengisytiharkan “Partition Plan’ yang membahagikan negara Palestin kepada rakyat Palestin dan satu bahagian yang lain kepada pendatang Yahudi. 33 negara bersetuju, 13 membantah, manakala 10 yang lain berkecuali.

11- Dengan pelbagai muslihat politik dan ketenteraan penjajah Zionis dengan pemimpin Arab, mereka akhirnya berjaya menubuhkan negara (haram) Israel.

Tepat pada 14 Mei 1948, David Ben Gurion mengumumkan penubuhan negara Israel dan terus mendapat pengiktirafan daripada Presiden AS, President Harry S. Truman pada hari yang sama.

Bermula dari tarikh 15 Mei 1948, peta Palestin mula hilang daripada peta dunia sehingga ke hari ini.

Ingat!

Projek Zionis antarabangsa tidak berakhir dengan penubuhan negara (haram) Israel sahaja tetapi juga untuk menguasai dunia antarabangsa melalui agen-agen dan proksi mereka yang berada di mana-mana.

Apakah yang boleh anda pelajari daripada sejarah ini?

Prof Dr Zainur Rashid Zainuddin
Naib Presiden Ikatan Muslimin Malaysia (ISMA)


30 ahli UMNO cawangan Mersing umum keluar parti

MERSING, 10 Rejab 1443H, Sabtu – Kira-kira 30 ahli UMNO dari dua buah cawangan di daerah ini mengisytiharkan keluar parti serta-merta dan membuat keputusan untuk berhijrah menyertai Bersatu, berkuat kuasa hari ini.

Perhijrahan berkenaan dilakukan atas dasar hilang kepercayaan terhadap UMNO selain kemelut dalaman yang berlarutan.

Kesemua mereka yang rata-ratanya dalam kalangan golongan muda masing-masing terdiri daripada 15 ahli dari Kampung Baru Air Tawar dan 15 ahli Kampung Triang.

Borang keahlian menyertai Bersatu diserahkan kepada Ketua Wanita Perikatan Nasional (PN), Datuk Seri Rina Harun yang juga Ketua Srikandi Bersatu pada Majlis Ramah Mesra Bersama Jentera di Kampung Air Tawar, Endau.

Sementara itu, bekas Ketua UMNO Cawangan Kampung Triang berkata, keputusan tersebut dibuat selepas hilang kepercayaan selain melihat tiada masa depan berikutan kemelut politik UMNO yang berterusan.

“Dengan isu semasa yang berlaku dalam UMNO mereka yang keluar parti ini jadi tidak minat dengan parti itu lagi.

“Selain itu, kita dapati bekas wakil rakyat Endau di sini meskipun beliau melompat parti sebelum ini dan kini bersama Bersatu telah melakukan kerja terbaik membantu rakyat di sini,” katanya.


Pakai pelitup muka atau denda RM1,000

KUALA LUMPUR, 12 Zulhijjah 1441H, Ahad – Bermula semalam, 1 Ogos 2020, masyarakat telah mula memakai pelitup muka khususnya semasa berada di dalam pengangkutan awam dan kawasan sesak berikutan langkah kerajaan mewajibkan pemakaiannya untuk membendung wabak COVID-19.

Rata-rata rakyat boleh dikatakan akur dengan peraturan terbaharu itu daripada membayar denda RM1,000 di bawah Akta Pencegahan dan Pengawalan Penyakit Berjangkit 1988 (Akta 342), sekiranya gagal mematuhinya.

Tinjauan Bernama di sekitar ibu kota pada hari pertama penguatkuasaan arahan itu turut mendapati masyarakat mula mendisplinkan diri dengan memakai pelitup muka khususnya di kawasan tumpuan sebaik sahaja keluar daripada kenderaan masing-masing.

Pelitup muka kini boleh dikategorikan sebagai ‘perisai’ paling penting dalam menghadapi musuh tidak kelihatan COVID-19, selain memastikan penjarakan fizikal yang wajib dipatuhi rakyat.

Selain sentiasa menyediakan bekalan lebihan pelitup muka di dalam kenderaan, membawa cecair pembasmi kuman bersama serta mengamalkan penjarakan fizikal turut menjadi amalan baharu masyarakat ketika berada di tempat awam.

Ketua Pengarah Kesihatan, Datuk Dr Noor Hisham Abdullah juga dilaporkan berkata penggunaan pelitup muka perlu diamalkan bersama penjagaan kebersihan tangan dengan kerap dan penjarakan fizikal yang selamat iaitu sekurang-kurangnya satu meter daripada orang lain.

Kata Dr Noor Hisham, terdapat dua jenis pelitup muka yang boleh digunakan bagi tujuan pencegahan jangkitan COVID-19 iaitu pelitup muka perubatan dan pelitup muka bukan perubatan. -Bernama


PRN: PAS Selangor sahkan Shahidan tiada dalam senarai calon

BANGI, 9 Syawal 1444H, Ahad – PAS Selangor mengesahkan nama Datuk Seri Shahidan Kassim tiada dalam senarai calon parti tersebut pada Pilihan Raya Negeri (PRN), nanti.

Tiada sebarang perbincangan meletakkan nama Ahli Parlimen Arau itu berikutan PAS telah menyenaraikan nama calon yang akan diletakkan di negeri tersebut, kata Setiausaha Perhubungan PAS Selangor, Roslan Shahir Mohd Shahir.

“Setakat ini, calon yang disenarai pendek PAS Selangor adalah dalam kalangan anak jati negeri ini sahaja.

“Tiada perbincangan untuk meletakkan Shahidan, bagaimanapun, di peringkat Pusat kami tidak tahu jika ada cadangan untuk meletakkannya sebagai calon di mana-mana kerusi DUN untuk PRN akan datang,” katanya.

Mengulas lanjut, Roslan menegaskan pembahagian kerusi DUN Selangor antara PAS, Bersatu dan Gerakan sudah hampir selesai dan akan memperkenalkan calon setelah senarai tersebut mendapat ‘lampu hijau’ daripada kepimpinan tertinggi PAS.

“Hanya ada dua atau tiga kerusi belum dimuktamadkan. Kami bersepakat menyerahkan keputusan kepada PAS pusat untuk menyelesaikannya,” katanya.

Roslan berkata, pihaknya mengambil maklum bahawa Shahidan ada menawarkan diri sebagai calon, malah, memberi jaminan untuk menyokong jika kepimpinan parti berpandangan ia boleh membantu memberi kemenangan dalam PRN akan datang.

Sebelum ini, Shahidan memberitahu tidak mempunyai sebarang agenda untuk merebut apa-apa jawatan tetapi akan menggunakan pengaruhnya untuk membina gelombang yang dahsyat untuk PN di Selangor.


Pencemaran bau Sungai Selangor: Polis buka kertas siasatan

KUALA LUMPUR, 3 Rabiulawal 1442H, Selasa – Polis membuka kertas siasatan berhubung kejadian pencemaran bau di Sungai Selangor yang mengakibatkan gangguan bekalan air kepada 1.2 juta akaun atau hampir lima juta pengguna di Lembah Klang, semalam.

Ketua Polis Selangor, Datuk Noor Azam Jamaludin berkata, siasatan oleh pihak polis sedang dijalankan dengan kerjasama Lembaga Urus Air Selangor (LUAS) dan Jabatan Alam Sekitar (JAS).

Menurutnya, siasatan masih di peringkat awal dan sampel air perlu diambil untuk dianalisis bagi mengetahui punca atau lokasi sebenar pencemaran itu berlaku.

“Proses ini memakan masa dan memerlukan bantuan pakar dan forensik. Kami sedang menyiasat dengan bantuan LUAS dan JAS untuk mengenal pasti mereka yang terlibat

“Tindakan tegas dari sudut undang-undang akan diambil ke atas mereka yang bertanggungjawab menyebabkan pencemaran itu,” katanya ketika dihubungi Bernama.

Menurutnya, siasatan dilakukan mengikut Seksyen 430 Kanun Keseksaan atas kesalahan melakukan perbuatan khianat sehingga menyebabkan berlaku pemutusan bekalan air untuk tujuan pertanian, makanan atau minuman kepada manusia dan haiwan atau bagi menjalankan sebarang pengeluaran.

Menteri Alam Sekitar dan Air, Datuk Seri Tuan Ibrahim Tuan Man semalam dilaporkan berkata, Loji Rawatan Air (LRA) Sungai Selangor Fasa 1,2 dan 3 dan LRA Rantau Panjang dihentikan tugas akibat pencemaran sumber air mentah pada pukul 2 pagi semalam.

Menurutnya, siasatan awal pihak berkuasa mendapati bahan pelarut (solvent) merupakan bahan punca kepada pencemaran bau awal pagi tadi yang sama dengan kejadian pada awal September lepas, bagaimanapun punca sebenar pencemaran masih dalam siasatan.

Jelasnya, beberapa kawasan kilang dikenal pasti menjadi punca pencemaran berkenaan dan tidak menolak kemungkinan bahan pelarut itu dibuang oleh kilang-kilang haram yang beroperasi di sekitar Selangor.

Awal pagi semalam, sejumlah 1,196,457 akaun Air Selangor membabitkan 1,292 kawasan di Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat mengalami gangguan bekalan air tidak berjadual setelah empat LRA Sungai Selangor itu dihenti tugas, ekoran pencemaran sumber air mentah. – Bernama


Itali hantar kapal jadikan hospital di Gaza

ROME, 25 Rabiulakhir 1445H, Khamis – Itali telah menghantar sebuah kapal yang boleh dijadikan hospital berdekatan dengan perairan pantai Gaza untuk membantu merawat mangsa perang.

Menteri Pertahanan Itali, Guido Crosetto berkata, kapal berkenaan telah berlayar dari Pelabuhan Civitavecchia semalam bersama 170 kakitangan termasuk 30 orang petugas.

Itali juga sedang berusaha untuk menghantar peralatan bagi mewujudkan hospital medan di Gaza.

Kedua-dua kapal tentera laut Itali yang telah dihantar ke wilayah itu berkemungkinan kekal di lokasi berkenaan.

“Kami akan menilai sama ada untuk mengekalkannya di kawasan itu tetapi saya bersedia mengekalkan tiga kapal di sana.

“Kami juga tidak menyesal tindakan ini kerana Itali mahu memberi bantuan dan merawat penduduk yang tidak bersalah,” kata Crosetto kepada pemberita.

Semalam, menteri-menteri luar negara dari G7, termasuk Itali, menyeru untuk melakukan gencatan senjata bagi membolehkan bekalan dan bantuan dihantar selain membantu membebaskan tebusan. – Agensi


Rayuan SIS Forum terhadap fatwa menyeleweng daripada ajaran Islam didengar 27 Februari

PUTRAJAYA, 19 Rabiulakhir 1445H, Jumaat – Mahkamah Persekutuan menetapkan 27 Februari tahun depan untuk mendengar rayuan kumpulan hak wanita SIS Forum (Malaysia) untuk mencabar fatwa yang dikeluarkan oleh pihak berkuasa agama Selangor pada 2014 yang mengisytiharkannya sebagai menyeleweng daripada ajaran Islam.

Peguam A. Surendra Ananth mewakili SIS Forum dan peguam Majdah Muda yang mewakili Majlis Agama Islam Selangor (MAIS) memberitahu Bernama tarikh prosiding rayuan itu ditetapkan susulan pengurusan kes di hadapan Timbalan Pendaftar Mahkamah Persekutuan Suhaila Haron semalam.

Pada 21 Ogos lepas, Mahkamah Persekutuan memberi kebenaran kepada SIS Forum dan pengasas bersamanya Zainah Mahfoozah Anwar untuk meneruskan rayuannya terhadap keputusan majoriti 2-1 Mahkamah Rayuan.

SIS Forum dan Zainah gagal dalam usaha mereka di Mahkamah Tinggi untuk membatalkan fatwa itu. Permohonan semakan kehakiman mereka ditolak oleh Mahkamah Tinggi pada 27 Ogos 2019.

Mereka merayu kepada Mahkamah Rayuan tetapi rayuan mereka ditolak pada 14 Mac lepas. Mereka kemudian memfailkan permohonan di Mahkamah Persekutuan untuk mendapatkan kebenaran merayu.

Mahkamah Rayuan memutuskan fatwa yang disediakan oleh Jawatankuasa Fatwa Negeri Selangor bukanlah keputusan muktamad dan dengan itu tidak boleh dicabar melalui permohonan semakan kehakiman.

Fatwa itu, yang diwartakan oleh Kerajaan Negeri Selangor pada 31 Julai 2014, telah mengisytiharkan bahawa SIS Forum, individu dan kumpulan yang mengamalkan fahaman liberalisme serta pluralisme sebagai sesat dan menyeleweng daripada ajaran Islam.

Fatwa itu juga mengarahkan mana-mana penerbitan yang mengandungi pandangan liberal dan plural hendaklah diharamkan serta dirampas selain meminta Suruhanjaya Komunikasi dan Multimedia Malaysia untuk menapis laman sesawang sosial yang bercanggah dengan ajaran Islam serta hukum syarak.

Panel tiga hakim Mahkamah Persekutuan diketuai Presiden Mahkamah Rayuan Tan Sri Abang Iskandar Abang Hashim membenarkan permohonan kebenaran dengan 10 persoalan undang-undang dihujahkan dalam rayuan substantif itu.

Satu daripada persoalannya ialah sama ada fatwa, yang pernah disiarkan dalam Warta di bawah Seksyen 48(6) Enakmen Pentadbiran Agama Islam (Negeri Selangor) 2003, adalah satu bentuk undang-undang subsidiari dan/atau perundangan yang diwakilkan. – Bernama


Iraq: Puluhan alami masalah pernafasan akibat ribut debu

BAGHDAD, 9 Ramadan 1443H, Isnin – Ribut debu yang melanda sebahagian besar Iraq menyebabkan puluhan rakyat terlantar di hospital akibat masalah pernafasan, kata Jurucakap Kementerian Kesihatan.

Ribut yang berlaku di utara negara itu pada Khamis turut mengakibatkan pembatalan operasi penerbangan di wilayah autonomi Kurdistan.

Langit berwarna oren menyelubungi Baghdad dan bandar-bandar berdekatan di selatan Nasiriyah ketika ribut melanda selatan negara ini.

Di ibu negara, bangunan dan kenderaan diselaputi habuk berwarna, lapor AFP.

“Ribut itu telah menyebabkan berpuluh-puluh orang dimasukkan ke hospital di seluruh Iraq kerana masalah pernafasan,” kata Jurucakap Kementerian Kesihatan, Saif Al-Badr.

Pengarah Pejabat Meteorologi Iraq, Amer Al-Jabri berkata, walaupun ribut debu bukan perkara luar biasa di Iraq, keadaan itu menjadi lebih kerap disebabkan kemarau dan taburan hujan yang rendah.

Iraq amat terdedah kepada perubahan iklim setelah menyaksikan rekod taburan hujan rendah dan suhu tinggi dalam beberapa tahun kebelakangan ini.

Pakar berkata, faktor ini mengancam suasana sosial dan ekonomi di negara yang dilanda perang itu.

Pada November, Bank Dunia memberi amaran bahawa Iraq boleh mengalami kejatuhan 20 peratus dalam sumber air menjelang 2050 akibat perubahan iklim. – Agensi


Agong zahir takziah kepada keluarga Ketua Pengarah Jakim

BANGI, 20 Safar 1442H, Khamis – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada keluarga Ketua Pengarah Jabatan Kemajuan Islam Malaysia (Jakim), Allahyarham Datuk Paimuzi Yahya yang meninggal dunia tengah hari tadi.

Istana Negara dalam satu kenyataan memaklumkan, Seri Paduka turut menzahirkan rasa sedih dengan pemergian Allahyarham Paimuzi, dan berharap seluruh keluarga tabah menghadapi dugaan itu.

“Khidmat bakti dan jasa Allahyarham kepada masyarakat dan negara, khususnya dalam pentadbiran hal ehwal Islam amatlah dihargai.

“Seri Paduka baginda mendoakan agar roh Allahyarham dicucuri rahmat oleh Allah SWT dan ditempatkan bersama para solihin,” menurut kenyataan itu.

Paimuzi disahkan meninggal dunia kira-kira jam 1 tengah hari tadi, di Hospital Sungai Buloh akibat komplikasi jantung dan paru-paru.

Difahamkan, jenazah Allahyarham akan dibawa pulang ke rumahnya di Kuang untuk urusan pengebumian.

Dilahirkan di Terengganu pada tahun 1961, Allahyarham berkelulusan Ijazah Sarjana Muda dan Ijazah Sarjana dalam bidang Syariah dari Universiti Malaya (UM).

Beliau mula menyertai perkhidmatan awam pada tahun 1986 dengan memulakan tugas sebagai Penolong Pengarah Pusat Penyelidikan Islam Bahagian Hal Ehwal Islam Jabatan Perdana Menteri.

Beliau pernah memegang jawatan Pengarah Jabatan Agama Islam Wilayah Persekutuan (JAWI), sebelum dilantik Timbalan Ketua Pengarah (Pembangunan Insan) dan Timbalan Ketua Pengarah (Operasi) Jakim.

Paimuzi dilantik sebagai Ketua Pengarah Jakim pada bulan Januari tahun ini.


Bendera terbalik di Balai Polis Simpang Lima tak disengaja

IPOH, 3 Safar 1442H, Isnin – Insiden pemasangan Jalur Gemilang secara terbalik di Balai Polis Simpang Lima di Parit Buntar semalam yang tular di media sosial, adalah tidak disengajakan.

Ketua Polis Daerah Kerian, Supt Mazuki Mat berkata, bendera itu dipasang oleh seorang anggota lelaki pada kira-kira pukul 6 pagi sebelum tamat tugas dan disedari oleh orang awam kira-kira sejam kemudian.

“Kerja memasang Jalur Gemilang bersama bendera negeri Perak dan bendera polis dilakukan pada 6 pagi setiap hari sebelum diturunkan pada pukul 6 petang namun kejadian yang berlaku semalam tidak disengajakan,” katanya ketika dihubungi Bernama di sini, hari ini.

Beliau berkata, selepas dimaklumkan oleh rakan setugas mengenai kesilapan itu, anggota berkenaan kembali ke balai dan membetulkan posisi bendera berkenaan.

Mazuki berkata, Ketua Polis Balai Simpang Lima telah membuat laporan berhubung kejadian petang semalam itu dan meminta orang ramai supaya tidak lagi menularkan gambar tersebut.

“Kami telah mengambil keterangan anggota berkenaan dan menjalankan siasatan lanjut di bawah Seksyen 5 Akta Lambang dan Nama 1963,” katanya. – Bernama